Олий суд Пленумининг навбатдаги мажлиси бўлиб ўтди | NORMA.UZ\nФуқаролик ва маъмурий судлар томонидан ишларни апелляция ва кассация тартибида, шунингдек маъмурий ҳуқуқбузарликлар тўғрисидаги ишларни кўришга тааллуқли бўлган қарорлар лойиҳалари кўриб чиқилди. Бу ҳақда Олий суднинг Ахборот хизмати хабар берди.\n“Судлар томонидан фуқаролик ишларини апелляция ва кассация тартибида кўриш амалиёти тўғрисида”ги қарор лойиҳаси янги таҳрирдаги Фуқаролик процессуал кодексининг қабул қилиниши муносабати билан ишлаб чиқилган.\nФПКга мувофиқ, апелляция, кассация инстанцияларидаги судда иш қуйидагилар асосида қўзғатилади:\nдаъво тартибидаги ишлар бўйича – даъвогар, жавобгар, учинчи шахс, улар вакиллари, давлат бошқаруви органининг шикояти ва прокурорнинг протести бўйича;\nалоҳида тартибда юритиладиган ишлар бўйича – аризачи, манфаатдор шахс, улар вакилларининг шикояти ва прокурорнинг протести бўйича.\nАпелляция, кассация иш юритуви, шунингдек, унинг ҳуқуқ ва қонуний манфаатларига тегишли бўлган суд ҳужжати устидан шикоят қилиш ҳуқуқига эга бўлган, ишда иштирок этишга жалб қилинмаган шахснинг шикояти асосида қўзғатилиши мумкин. Мазкур шахс унда эсга олинмаган тақдирда ҳам суд ҳужжатининг устидан шикоят қилиш ҳуқуқига эгадир. Шунингдек, тарафларнинг, учинчи шахсларнинг ёки қонуний вакилнинг ҳуқуқий ворислари суд ҳужжати устидан апелляция, кассация тартибида шикоят қилиш ҳуқуқига, эгалар. Ишда иштирок этаётган шахснинг вакили, шу жумладан адвокат, суд ҳужжати устидан апелляция, кассация тартибида шикоят қилишга фақат бундай ҳуқуқ ваколат берувчи томонидан топширилган ваколатномада махсус келишиб олинган тақдирда эга бўлади.\nҚонунга мувофиқ суд қарорининг устидан апелляция шикояти у чиқарилган кундан бошлаб 20 кун давомида, кассация шикояти эса – суд қарори қонуний кучга кирган кундан бошлаб 6 ой давомида берилиши мумкин. Апелляция, кассация шикоятларини (протестни) бериш муддатининг бошланиши деб, тегишли тарзда қарор чиқарилган ёхуд у қонуний кучга кирган кундан кейин келувчи кун ҳисобланади.\nСудларга қонунда апелляция, кассация тартибида иш юритиш предмети бўйича муайян истиснолар белгилангани тўғрисида тушунтириш берилмоқда. Хусусан, суд буйруғи, қонунда шикоят қилиниши назарда тутилмаган ёки ишнинг кейинги ҳаракатланишига тўсқинлик қилмайдиган, шунингдек, иш муҳокамасини кейинга қолдириш ҳақида, шу жумладан, никоҳдан ажратиш ҳақидаги ишлар бўйича эр-хотинга ярашиш учун муҳлат тайинланиши муносабати билан чиқарилган биринчи инстанция судининг ажримлари устидан апелляция, кассация тартибида шикоят (протест) берилмайди.\nПленумнинг “Ўзбекистон Республикаси Олий суди Пленумининг фуқаролик ишлари бўйича айрим қарорларига ўзгартиш ва қўшимчалар киритиш тўғрисида”ги қарори лойиҳаси қонун ҳужжатларига киритилган ўзгартиш ва қўшимчалар муносабати билан ишлаб чиқилган. Ушбу ҳужжат билан Пленумнинг амалдаги алоҳида қарорларига зарур ўзгартиришлар киритилмоқда.\nМаъмурий жавобгарлик тўғрисидаги кодексга киритилган ўзгартишлар муносабати билан ҳамда қонун нормаларини бир хилда ва тўғри қўллашни таъминлаш мақсадида Пленумнинг «Судлар томонидан маъмурий ҳуқуқбузарлик тўғрисидаги ишларни кўришни тартибга солувчи қонунларни қўллашнинг айрим масалалари тўғрисида”ги Пленум қарори лойиҳаси ишлаб чиқилди. Мазкур қарор судларнинг эътиборини маъмурий ҳуқуқбузарликлар тўғрисидаги ишларни кўриб чиқишни тартибга солувчи МЖТК нормаларига қатъий риоя қилиш зарурлигига қаратади. Маъмурий судларга тааллуқли бўлган маъмурий ҳуқуқбузарликлар тўғрисидаги ишларнинг рўйхати кодекснинг тегишли моддасида назарда тутилган.\nАгар ишни судда кўришга тайёрлашда ишнинг судга тааллуқли эмаслиги ёки баённомани, МЖТК талабларини тузган орган (мансабдор шахс) томонидан қоидабузарликлар аниқлангудек бўлса, судья маъмурий ҳуқуқбузарлик тўғрисида баённома тузган ёки маъмурий ҳуқуқбузарлик тўғрисидаги ишни қўзғатиш тўғрисида қарор чиқарган органга (мансабдор шахсга) маъмурий ҳуқуқбузарлик тўғрисидаги ишни қайтариш ҳақида ажрим чиқаради.\nҚонунга мувофиқ маъмурий ҳуқуқбузарлик тўғрисидаги иш у содир бўлган жойдаги суд томонидан кўрилади. Шу билан бирга, мазкур ишлар транспорт воситаларини ҳисобга олиш жойи ёки ҳуқуқбузарнинг яшаш жойи бўйича кўрилиши мумкин бўлган ҳолатлар келтирилган.\nМаъмурий ҳуқуқбузарликлар тўғрисидаги ишлар суд томонидан баённома ва ишнинг бошқа материаллари олинган кундан бошлаб 15 кунлик муддатда кўриб чиқилади. Бироқ айрим тоифадаги ишларни кўриб чиқиш учун қонунда бундан ҳам қисқароқ муддатлар назарда тутилган. Судларга, шунингдек, маъмурий ҳуқуқбузарлик тўғрисидаги баённома, иш қўзғатиш ҳақидаги қарор мазмуни, шунингдек, уларга илова қилинган ҳужжатлар МЖТКнинг тегишли моддалари талабларига мувофиқ бўлиши лозимлиги тушунтирилмоқда.\nПленумнинг “Судлар томонидан фуқаролик ишларини апелляция ва кассация тартибида кўриш амалиёти тўғрисида”ги қарори лойиҳаси Маъмурий суд ишларини юритиш тўғрисидаги кодекс қабул қилиниши муносабати билан ҳамда қонун нормаларини бир хилда ва тўғри қўллашни таъминлаш мақсадида ишлаб чиқилган.\nКодексга биноан апелляция, кассация инстанцияси судларида иш юритиш қуйидагилар асосида қўзғатилади: аризачи, жавобгар, учинчи шахс, улар вакиллари, давлат бошқаруви органининг шикояти ва прокурорнинг протести бўйича.\nАпелляция, кассация иш юритуви, шунингдек, унинг ҳуқуқ ва қонуний манфаатларига тегишли бўлган суд ҳужжати устидан шикоят қилиш ҳуқуқига эга бўлган, ишда иштирок этишга жалб қилинмаган шахснинг шикояти асосида қўзғатилиши мумкин. Мазкур шахс унда эсга олинмаган тақдирда ҳам суд ҳужжатининг устидан шикоят қилиш ҳуқуқига эгадир. Суд ҳужжати устидан апелляция, кассация тартибида шикоят қилиш ҳуқуқига, шунингдек, тарафларнинг, учинчи шахсларнинг ёки қонуний вакилнинг ҳуқуқий ворислари эгалар.\nИшда иштирок этаётган шахснинг вакили, шу жумладан адвокат, суд ҳужжати устидан апелляция, кассация тартибида шикоят қилишга фақат бундай ҳуқуқ ваколат берувчи томонидан топширилган ваколатномада махсус келишиб олинган тақдирда эга бўлади. Қонунга мувофиқ суд қарорининг устидан апелляция шикояти у чиқарилган кундан бошлаб 20 кун давомида, кассация шикояти эса у қонуний кучга кирган кундан бошлаб 1 ой давомида берилиши мумкин. Апелляция, кассация шикоятларини (протестни) бериш муддатининг бошланиши деб, тегишли тарзда қарор чиқарилган ёхуд у қонуний кучга кирган кундан кейин келувчи кун ҳисобланади.\nСудларга, қонунда апелляция, кассация тартибида иш юритиш предмети бўйича муайян истиснолар белгилангани тўғрисида ҳам тушунтириш берилмоқда. Қонунда шикоят қилиниши назарда тутилмаган ёки ишнинг кейинги ҳаракатланишига тўсқинлик қилмайдиган ажримлар устидан (масалан, аризани иш юритишга қабул қилиш ва иш қўзғатиш, иш муҳокамасини кейинга қолдириш ҳақида) шикоят берилмайди.


Қирғизистон жанубида зилзилалар силсиласи давом этмоқда\n14:53 / 27.06.2016\nЕвропа-Ўрта Ер денгизи сейсмология маркази (EMSC) Қирғизистон ва Тожикистон чегарасида ерости силкинишлари давом этаётгани ҳақида хабар қилди. 27 июннинг ўзида 4,7 магнитудали олтита ерости силкиниши қайд этилди.\nEMSC сайтининг маълумотларига кўра, 27 июнь куни Чон-Олой тизмасида маҳаллий вақт билан соат 03:16, 04:12, шунингдек 05:37, 08:32, 08:55 ва 11:08да зилзилалар силсиласи сезилди.\nҚирғизистон Миллий фанлар академиясининг Сейсмология институти хабар беришича, соат 11:08да содир бўлган ерости силкиниши 5 баллни ташкил қилган. Зилзилалар Ўш вилояти Чон-Олой тизмасида қайд этилган. Қирғизистон фавқулодда вазиятлар вазирлигининг дастлабки маълумотларига кўра, зилзила натижасида қурбон бўлганлар йўқ.\n26 июнь куни худди шу ҳудудда беш марта ерости силкиниши қайд этилган бўлиб, улардан энг кучлиси 6-7 баллни ташкил қилган.


04 март 2021, Тошкент вақти: 17:41\nОқсоқоллар кўтариб олган плакатда “Оққўрғон ҳамда “Дархон” маҳалласи фуқаролари ҳақиқат излаб келдик”, деган ёзув бор эди. Намойишчилар олдига етиб келган Президент девони хавфсизлик хизмати ва милиция ходимлари плакатни тортиб олди.\n80 ёшли Собир отанинг сўзларига қараганда, маҳаллада 27-поликлиника жойлашган эди. Бу поликлиника “Оққўрғон”, “Дархон” ва яна бир маҳалла аҳлига хизмат кўрсатган. Бироқ Мирзо Улуғбек тумани ҳокими Абдуазим Мажидов ва соғлиқни сақлаш тизими мутасаддилари поликлиникани ҳеч қандай асоссиз номаълум шахсларга сотиб юборган. Натижада бу ердаги маҳаллаларда яшовчилар қулай тиббий хизмат муассасасидан ажралган.\nСобир ота оқсоқолларнинг Президент девони ёнига келишига туман ҳокимлиги ва шаҳар соғлиқни сақлаш бошқармаси раҳбариятининг мазкур муаммо юзасидан фуқаролар мурожаатларига қулоқ тутишни истамагани сабаб бўлганини таъкидлади.\nОқсоқолларнинг айтишича, ўн беш кундирки, поликлиника фаолияти тўхтаб қолган. Маҳалла аҳлига сал узоқроқда жойлашган пуллик поликлиникага бориш тавсия этилган. Аммо бунинг учун серқатнов йўлни босиб ўтиш керак. Кексалар ва ёшлар учун бу анча қийинчиликлар туғдиради. Беркитилган поликлиника эса шундоққина маҳалланинг ўзида жойлашган.\nБундан ташқари, оқосоқолларнинг таъкидлашича, “Оққўрғон” маҳалласида анчадан буён ташландиқ ётган майдон бўлган. Болалар учун ўйингоҳ яратиш мақсадида бу жой ободонлаштирилган. Бироқ орадан кўп ўтмай Мирзо Улуғбек тумани ҳокими майдонда ўзи учун данғиллама иморат солиб олган ва болаларни ўйингоҳдан маҳрум қилган.\nНорозилик йиғини иштирокчилари дастлаб Президент девонининг фуқароларни қабул қилиш бўлими вакили Ғафуржон Мирзаев билан музокара олиб борди. Кўп ўтмай бу ерга Мирзо Улуғбек тумани ҳокими Абдуазим Мажидов ҳам етиб келди.\nПрезидент девони вакиллари ва туман ҳокимининг оқсоқоллар билан мулоқоти бир ярим соат давом этди. Оқсоқолларнинг таъкидлашича, мутасаддилар маҳалланинг ўзида мажлис қилиб, мулоқотни давом эттиришга ваъда берган. Бироқ муаммони ҳал қилиш тўғрисида гапирмаган.


ОСИЁНИНГ СПОРТ БАЙРАМИ - Ўзбекистон овози газетаси\nЭртага Жанубий Кореянинг Инчеон шаҳридаги ёпиқ иншоотларда спорт турлари ва жанг санъатлари бўйича IV Осиё ўйинларининг тантанали очилиш маросими бўлиб ўтади\nУнда қирқ беш мамлакатдан 2400 нафар қатнашчи спортнинг 12 тури бўйича кураш олиб бориши кутилмоқда. Жумладан, эллик икки нафар ҳамюртимиз кураш, шоҳмот, Е-спорт, футзал, муай-тай ва кикбоксинг бўйича Ватанимиз шарафини ҳимоя қилади.\nОсиё ўйинлари низомига кўра, мусобақаларни футзалчилар бошлаб берди. Унда эркаклар ўртасида йигирма икки терма жамоа 7 гуруҳга бўлинган ҳолда баҳс юритади.\nЎзбекистон терма жамоаси эса «G» гуруҳида Афғонистон ва Қатар футзалчилари билан кейинги босқич йўлланмаси учун курашмоқда. Тақвимга кўра, кеча кечқурун илк учрашувда вакилларимиз афғонистонликларга қарши майдонга тушди. Қатарликлар билан баҳс эса 1 июль кунига белгиланган.\nАёллар ўртасида футзал баҳслари ҳам шиддатли ва муросасиз давом этмоқда. Унда жами тўққиз терма жамоа икки гуруҳга бўлинган ҳолда куч синашяпти. Ўзбекистонлик футзалчи қизлар “В” гуруҳида Япония, Индонезия ва Хитой термалари билан плей-офф босқичи йўлланмаси учун кураш олиб бормоқда. Терма жамоамиз аъзолари илк учрашувда кунчиқар юрт спортчиларига имкониятни бой берганди. Бугун қизларимиз Индонезия, 30 июнь куни эса Хитой терма жамоасига қарши майдонга тушади.\n— Осиё ўйинларида синглим Гулруҳбегим Тоҳиржонова, таниқли шоҳмотчилар Марат Жумаев ҳамда Антон Филипповлар билан биргаликда юртимиз шарафини ҳимоя қиламиз, — дейди халқаро гроссмейстер Нафиса Мўминова. — Мақсадимиз — ушбу нуфузли мусобақадан Ватанимизга фақат олтин медаль билан қайтишдир.\n— Кураш бўйича беллашувлар 4 — 6 июль кунлари ўтказилади, — дейди мамлакат терма жамоаси бош мураббийи Муратбой Дусимбетов. — Унда йигитлар уч, қизлар эса икки вазн тоифасида гиламга чиқади.\nКеча эса Инчеонда маҳаллий вақт билан 14:00 да спорт делегациялари истиқомат қилаётган Олимпия шаҳарчасида Ўзбекистон Республикаси байроғининг кўтарилишига бағишланган тантанали маросим бўлиб ўтди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Аччиқ дардга – аччиқ пиёз даво\t12:09, 21 октябрь 2016\tШамоллаш ва тумовга қарши самарали малҳам саналмиш шифобахш пиёз аёлларнинг гўзалликка дахлдор муолажаларида ҳам беназир восита бўла олади. Сўгал ва пиёз Сўгалдан халос бўлиш учун пиёз пўстидан тайёрланган малҳамни суртиш керак. Яъни пиёз пўстини яхшилаб майдалагач, уни 3:1 нисбатда эритилган қўй ёғи билан аралаштириш лозим. Агар ҳайвон ёғини қўллашни истамасангиз, дорихона вазелини ёки исталган ёғли кремдан фойдаланишингиз мумкин. Ушбу малҳамни кунига бир бор уйқудан аввал сўгал устидан суртасиз ва дорингизни совутгичда сақлайсиз. Дармондорилар хазинаси Организмнинг умумий ҳолатини яхшилаш учун 1 пиёла пиёз пўстини 1 литр қайнаган сувда 20 дақиқа дамлаб, кунига 3 – 4 марта ичиб туринг.\nВарикоз муолажаси Аёлларнинг ашаддий душманларидан бири ҳисобланмиш варикозни даволаш ва унинг олдини олиш учун ҳам пиёз кўмакка келади. Варикоз профилактикасида ойига икки марта 3-4 литр пиёз пўсти дамламасидан оёқ учун ванна қабул қилиш лозим.\nУйқу олдидан аввал пиёз дамламаси билан 20 дақиқа ванна (оёқ учун) қабул қилинади. Сўнг оёқни совуқ сувда чайиб, тайёр малҳамдан суртилади. Сочларим жилоли бўлсин десангиз\nШунингдек, пиёзли дамлама табиий бўёқ ҳисоблангани учун сочга олтинранг жило беради. Ажинлар кушандаси Бир дона пиёзни пўсти билан бирга юмшоқ бўлгунича қайнатасиз. Сўнг эзиб, ёғли сметана ёки қатиқ билан (1:1 нисбатда) аралаштирасиз ва юзингизга суртасиз. Орадан 15-20 дақиқа ўтгач эса сўнг илиқ сув билан чаясиз. Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Саломатлик


Физиотерапия | Самарканд вилоят кўп тармоқли тиббиёт маркази\nФизиотерапия булими марказнинг таркибий кисмларидан бири булиб, 1961 йилдан бошлаб фаолият курсатиб келмокда. Булим 250 м2 майдонни эгаллайди. Бир йилда 4 мингга якин беморлар даволаниб чикадилар. Бу ерда хозирги замон талабларига жавоб берадиган 22 хил турдаги физиомуолажалар кулланилади. Стационар, амбулатор ва маслахат – ташхислаш марказидан юборилган беморларга куйидаги физиотерапевтик даволаш турлари утказилади:\nГальванизация ва электрофорез\n· асаб тизимининг функционал холати яхшиланади;\n· кон ва лимфа айланиши яхшиланади;\n· коронар кон томирлар кенгаяди;\n· асаб толаларининг утказувчанлиги тикланади;\n· модда алмашинуви жараёнлари фаоллашади;\nБуюк Британия махсулоти -BTL- Лимфастим аппарати-замонавий мослама булиб, лимфа тизимида кон айланишини яхшилашга мулжалланган. Аппарат пневматик прессотерапия услубида ишлайди. Веноз кон айланишининг бузилиши, Рейно синдроми, оёклар ишемик касалликлари, диабетик ангиопатия, оёклар сурункали шиши, артроз, подагра, полиартрит, семизлик, целлюлит, варикоз касаллигини олдини олиш ва бошка купгина касалликларда пневматик прессотерапия муолажаси ижобий самара бермокда.\n· огрик колдирувчи таъсирга эга;\n· таъсир майдонида кон айланишини яхшилайди;\n· мускуллар электростимуляцияси;\n· суриб олувчи таъсирга эга;\n· периферик кон айланишини яхшилайди;\n· огрик колдиручи таъсирга эга;\n· тукималарнинг кислород билан таъминланиши фаоллашади;\n· тукима шиши камаяди;\n· бактерицид ва бактериостатик таъсирга эга;\n· кон айланиши яхшиланади;\n· яллигланишга карши, огрик колдирувчи таъсирга эга;\n· коллатераллар шаклланишига ёрдам беради;\n· ёг алмашинуви стимуляцияси;\n· артериал-веноз турда кон айланиши яхшиланади;\n· огрик колдирувчи, асаб толалари таъсирчанлигини камайтиради;\n· веноз димланишни камайтиради;\n· тукималар трофикасини яхшилайди;\n· коронар томирларни кенгайтиради;\n· яллигланиш учогида регенерация жараёнини тезлаштиради;\n· яллигланишга карши, бактериостатик таъсирга эга;\n· ретикулоэндотелиал тизим фаолияти стимуляцияси;\n· кон томирларини кенгайтирувчи, кон босимини пасайтиради;\n· тукималар регенерация жараёнини тезлаштиради;\n· ут суюклиги ажралишини фаоллаштиради;\n· бронхиал безлар секрециясини камайтиради;\n· фагоцитар фаолликни оширади;\n· силлик мускулатурага антиспастик таъсир курсатади\n· бактерицид таъсирга эга;\n· организмнинг химоя кучларини оширади;\n· кон ивиш жараёнларини нормаллаштиради;\n· умумий мустахкамловчи, десенсибилизация таъсирига эга;\n· жарохат юзаси эпителизацияси тезлашади;\n· регенерация нервной и костной ткани;\n· гипотензив таъсирга эга;\n· травмаларда эрта муддатларда суяк тукимасининг шаклланиши;\n· гипокоагуляцион таъсирга эга ;\n· яллигланишга , шишга карши таъсирга эга;\n· организмнинг иммунологик реактивлигини оширади;\n· кон томирларини кенгайтирувчи, суриб олувчи;\n· десенсибилизация хусусиятига эга;\n· чандиклар ва битишмаларни кичрайтиради;\n· регенерация ва репарация жараёнларини тезлаштиради;\nВертебротракция (умуртка чузиш)\nХозирги кунда ёшлар орасида хам куп учраётган ва мехнатга лаёкатсизликка сабаб булаётган - умуртка погонасининг чурраси, умуртка погонаси остеохондрози, сколиози каби касалликларда кенг кулланилаётган муолажалардан бири. Булимда 3 хил турдаги умуртка чузиш усулларидан фойдаланилади.\nРефлексотерапия муолажаси учун хар бир бемор шахсий игналар билан таъминланади. Муолажалар тинчлантирувчи мусика остида утказилади. Шу билан бирга ароматерапия услубидан хам фойдаланилади.\n· суриб олувчи, огрик колдирувчи;\n· кон ва лимфа айланишини яхшилайди;\n· модда алмашинувини кучайтиради, тукималар озикланишини яхшилайди;\nМассаж ва ДЖТ (ЛФК)


Тошкент мени афсонага айлантирди - Костя Цзю - 10.09.2021, Sputnik Ўзбекистон\nПрофессионал бокс бўйича мутлақ жаҳон чемпиони қандай қилиб Тошкент унинг карьерасида ва оилавий ҳаётида муҳим рол ўйнаганини айтиб берди. 10.09.2021, Sputnik Ўзбекистон\nТОШКЕНТ, 10 сен — Sputnik. Афсонавий спортчи Костя Цзю бугун Ўзбекистонда. Матбуот анжуманида у ўз режалари билан бўлишди ва Тошкент шаҳри унинг ҳаётида қандай муҳим рол ўйнаганини айтиб берди.Цзю айтишига қараганда, у илк бор айнан Тошкентда кенг оммага танилган ва ушбу шаҳар унинг карьерасида муҳим трамплинга айланган ва ҳатто оиласини тиклашга ёрдам берган.Ундан ташқари тақдир тақозоси билан мен бу ерда ўз опамни топдим. Цзю фамилияси корейсларда жуда кам учрайди. Мен 25% корейсман.Хуллас ўшанда опам газеталарда қандайдир “Цзю” мусобақаларда ғолиб бўлаётганини эшитиб меҳмонхонага мени олдимга келиб “Балким биз қариндошмиз?” деб сўраган эди. Дарҳақиқиат, суриштириб билсак биз қариндош бўлиб чиқдик, деб ҳикоя қилади боксчи.Константин Цзю, айтишига қараганда, собиқ СССРда бокс фақат 4та республикада ривожланган бўлган: Россия, Украина, Ўзбекистон ва Қозоғистон.Боксчининг Ўзбекистонга келишдан яна бир мақсадди – айни дамда у промоутерлик компанияси очган. У ерда боксчи ўз турнирини ўтказишга тайёргарлик кўрмоқда ва ушбу муносабат билан ўзбекистонлик иқтидорли боксчиларни таклиф қилгани келган. Боксчилар турнирда ўзларини кўрсатиш ва пул ишлаш имкониятига эга бўладилар.Батафсил маълумот учун видеолавҳани томоша қилинг.\nтошкент, спорт, бокс\n11:56 10.09.2021 (янгиланди: 11:58 10.09.2021)\nПрофессионал бокс бўйича мутлақ жаҳон чемпиони қандай қилиб Тошкент унинг карьерасида ва оилавий ҳаётида муҳим рол ўйнаганини айтиб берди.\nТОШКЕНТ, 10 сен — Sputnik. Афсонавий спортчи Костя Цзю бугун Ўзбекистонда. Матбуот анжуманида у ўз режалари билан бўлишди ва Тошкент шаҳри унинг ҳаётида қандай муҳим рол ўйнаганини айтиб берди.\nЦзю айтишига қараганда, у илк бор айнан Тошкентда кенг оммага танилган ва ушбу шаҳар унинг карьерасида муҳим трамплинга айланган ва ҳатто оиласини тиклашга ёрдам берган.\n"1988 йилда бокс бўйича СССР чемпионати айнан Тошкентда бўлиб ўтган эди. Мен ўшанда иккинчи ўринни эгалладим. Бу менга Олимпиада йўлланмасини берди ва менинг буюк спорт карерам шундай бошланди", деб эслайди. Костя Цзю.\nУндан ташқари тақдир тақозоси билан мен бу ерда ўз опамни топдим. Цзю фамилияси корейсларда жуда кам учрайди. Мен 25% корейсман.\nХуллас ўшанда опам газеталарда қандайдир “Цзю” мусобақаларда ғолиб бўлаётганини эшитиб меҳмонхонага мени олдимга келиб “Балким биз қариндошмиз?” деб сўраган эди. Дарҳақиқиат, суриштириб билсак биз қариндош бўлиб чиқдик, деб ҳикоя қилади боксчи.\nКонстантин Цзю, айтишига қараганда, собиқ СССРда бокс фақат 4та республикада ривожланган бўлган: Россия, Украина, Ўзбекистон ва Қозоғистон.\n“Бугун ҳам Ўзбекистонлик боксчилар халқаро мусобақаларда муносиб натижалар кўрсатишаётгани. Супер оғир вазнда Олимпия чемпиони – бу ажойиб натижа”, - дейди Цзю.\nБоксчининг Ўзбекистонга келишдан яна бир мақсадди – айни дамда у промоутерлик компанияси очган. У ерда боксчи ўз турнирини ўтказишга тайёргарлик кўрмоқда ва ушбу муносабат билан ўзбекистонлик иқтидорли боксчиларни таклиф қилгани келган. Боксчилар турнирда ўзларини кўрсатиш ва пул ишлаш имкониятига эга бўладилар.\nБатафсил маълумот учун видеолавҳани томоша қилинг.


01 декабр 2020, Тошкент вақти: 04:28\nЯшин Жўраев Ўзбекистонда фаолияти таъқиқланган “Таблиғи” диний ташкилотига аъзоликда айбланиб ҳукумати томонидан қидирувда бўлган.\nАдвокат Марина Морозовага кўра, 41 яшар Яшин Жўраев Ўзбекистон Бош прокуратурасининг экстрадиция қилиш ҳақидаги сўровига мувофиқ жорий йил бошида Россия ҳуқуқ-тартибот органи ходимлари томонидан қўлга олинган:\n“Ўзбекистон республикаси Жўраевга халқаро қидирув эълон қилган. 2007 йилнинг 29 январида у бу ерда топилиб, қўлга олинган. У етти ой давомида тергов изоляторида ўтирди. 30 август куни Россия Бош прокуратураси Жўраевни экстрадиция қилиш ҳақидаги Ўзбекистоннинг сўровига рад жавоби бериш ҳақида қарор чиқарди” – деди адвокат.\nМарина Морозовага кўра, Жўраев ҳибсдан озод этилгани заҳоти милиция ходимлари уни изоляторда ушлаб, зудлик билан миграция идорасига олиб кетишган. Унга Россия ҳудудида қонуний рўйхатдан ўтмай яшаб юрганлик айби қўйилган. Шундан сўнг, Мешанский туман суди Яшин Жўраевни маъмурий жавобгарликка тортиш ва уни мажбурий равишда мамлакатдан чиқариб юбориш тўғрисида қарор чиқарган.\nИнсон ҳуқуқлари ҳимояси билан шуғулланувчи “Фуқаровий кўмак” қўмитаси фаоллари Мешанский суди қарори юзасидан Москва шаҳар судига шикоят аризаси билан мурожаат қилишган. “Шаҳар суди Жўраев фойдасига ҳукм чиқарди”, - дейди Жўраевнинг адвокати Марина Морозова:\n“Кеча Москва шаҳар суди шикоятимизни тўғри деб топиб Мешанский туман суди қарорини бекор қилди”.\nЎтган ҳафтада Страсбургдаги Европа инсон ҳуқуқлари суди Ўзбекистон фуқароси Яшин Жўраевнинг Россиядан ўз ватанига мажбуран чиқариб юборилиши жараёнини тўхтатиш ҳақида қарор қабул қилган эди.\n“Фуқаровий қўмак” ташкилоти вакили Елена Рябинина Москва шаҳар судининг аввалги суд ҳукмини бекор қилишида Европа Иттифоқи инсон ҳуқуқлари суди катта рол ўйнаганини айтди:\n“Менимча, бундай қарор қабул қилинишида Европа суди чиқарган қарор муҳим рол ўйнади. Холбуки, Мешанский туман суди Россиянинг қатор қонунларини бузган ҳолда Жўраевни мамлакатдан мажбуран чиқариб юбориш тўғрисида ҳукм чиқарган эди” – дейди инсон ҳуқуқлари фаоли.\nРябинина Яшин Жўраев ҳибсдан озод қилинганига қарамай, у хавфсизлик ходимлари томонидан ўғирлаб кетилиши мумкинлигини чунки аввал бундай воқеалар рўй берганини айтди:\n“Ҳозирда бизни Жўраевнинг хавфсизлиги масаласи ташвишга солмоқда. Россия Федерацияси экстрадиция қилишни рад этганига қарамай, Ўзбекистон томони бундан манфаатдор бўлган кўплаб Ўзбекистон фуқаролари ўғирлаб кетилгани воқеаларидан биз яхши хабардормиз” – деди инсон ҳуқуқлари фаоли.\nШундай таҳдид бор экан Яшин Жўраев бундан буён Россияда қандай қилиб яшаши мумкин, деган саволга:\n“Мен башорат қилмоқчи эмасман. Аммо биз ҳозир Жўраевнинг Россияда қолиши ёки қолмаслиги масаласини муҳокама қиляпмиз. Бу биз учун муҳим энг муҳим масала бўлиб турибди” – дейди “Фуқаровий кўмак” қўмитаси вакили Елена Рябинина.


Ravshan Xo'jayev va Guli Asalxo'jayeva: Sevgi - bu va'daga vafo qilish » Sahro.NET - Узбекский мультимедиа портал\nSahro.NET » Статьи » Ravshan Xo'jayev va Guli Asalxo'jayeva: Sevgi - bu va'daga vafo qilish\nRavshan Xo'jayev va Guli Asalxo'jayeva: Sevgi - bu va'daga vafo qilish\n– Оилангиз билан илк бор танишганимда «эр-хотин икки хил олам экан-а» дегандим. Сиз жиддий, Равшан ака эса қувноқ инсон бўлиб кўринган.\nГули: – Қисман тўғри топгансиз. Кўпчилик мени жиддийсиз дейди. Лекин ҳаётда хушчақчақлигим ҳам бор. Вазиятга қараб, ҳар иккисини ўрнида қўллайман. Турмуш ўртоғимга келсак, у ҳақиқатан ҳам қувноқ инсон. ҳамиша кулиб туради.\nРавшан: – Керак пайтда қаттиққўллик ҳам қилиб тураман. Шуни ҳам айтинг.\nГули: – ҳа, айниқса уйда. Баъзан ҳазиллашиб, «Уй зиндон, кўча хандон-да, а?!» дейман. Поччангизни кўрганлар қувноқ, мўмин-қобил инсон дейдию, тергашларини эшитса, наҳот шу Равшан ака бўлса, деб юборганини билмай қолади. Бир сафар уй ишлари бўйича ёрдамчи қизни койибди. У ҳам ёшда, шу йиғлайди... Кейин бўлса «Аслида, мен сиздан ҳайиқардим, лекин сиз юмшоқ аёл экансиз. Турмуш ўртоғингиз кулиб турсалар ҳам жиддийликлари бор экан» девди.\n– Биринчи марта учрашганингизда қандай эдилар, қувноқми ёки жиддий?\nГули: – Умр йўлдошим акамнинг дўсти бўлган. Бизникига келиб-кетиб юрганларида кўз-кўзга тушиб қоларди. Самимий, ҳазилкаш йигит бўлган.\nРавшан: – Гулининг акаси билан дўст эдик. Уларникига борганимда ўғринча синглисига қараб олардим. Қалбимда муҳаббат куртак очгач эса уни кўз остимга олиб қўйдим. Маврида келганида дил изхор қилганман.\n– Бир-бирингизни синаганмисиз?\nГули: – Юриш-туриши, муомаласи, ўзини қандай тутишни кўрганим учун синашга ҳожат бўлмаган. Бунинг устига, у мен истаган талабларга мос келарди. Ичмасди, чекмасди ҳамиша уст-боши тартибли, ўзига қараб юрарди. Кичиклигимдан турмушга чиқсам, куёв ҳудди отамдек бўлиши керак дердим. Равшан ака эса айнан идеалимдаги йигит эди.\n– Шугина жиҳатлари учун кўнгил қўймагандирсиз?\nГули: – Уйимизга кўп совчи келарди. ҳаммасига «Мен санъаткор бўлмоқчиман» дердим. Кимдир бунга кўнар, кимдир хоҳламасди. Поччангиз эса совчиларини юбормасдан олдин дил изхор қилганида келажакдаги режаларимни амалга оширишга ваъда берган. Шундан кейин ўйлаб кўраман, деганман.\nРашван: – Жавобингизни айтгунингизча ҳам икки ой ўтган. Эслайсизми?\nГули: – Дарров «ҳа» демасдим-ку, ахир?! Опам билан маслаҳатлашгани Туркманистонга борганман. Ўшанда Мавлуда опам «Дастана» ансамблида ишларди. Опа-сингил сирлашиб, уйга қайтгач кейин розилигимни билдирганман. Орадан йиллар ўтиб, илк учрашувдаги ваъдасининг устидан чиқди.\nРавшан: – Санъатга бўлган қизиқиши, қолаверса, иқтидорини кўра-била туриб, нега рухсат бермаслигим керак. ҳозирда ҳам қўлдан келганча ёрдам бераяпман. Аёл боши билан ёлғиз бўлмасин деб, ҳамиша ёнидаман. Ижодидаги барча ишларни биргаликда ҳал қиламиз.\n– Сўзининг устидан чиқмаслиги ҳам мумкин эди-ку, таваккал қилишдан чўчимаганмисиз?\nГули: – Бу таваккал эмас, қандайдир ишонч билдириш бўлган. Агар қўшиқ айтишимга қарши чиқанида ҳам, оилам бузилмаслиги учун индамай яшардим. Саҳна, ижод орзум бўлиб қолаверарди. Турмушга чиқмасимдан аввал Театр ва рассомчилик институтига ўқишга киргандим. Отам санъаткор бўлишимга қарши бўлгани боис ўқишни ташлаб, ортимга қайтдим. Оилали бўлгач, бу хаёлларни унутар, дейишганди. Тўйим бўлди, бирин-кетин фарзандларим туғилди, кейин умр йўлдошимнинг ташаббуси билан институтга қайта ҳужжат топширдим. Иккита бола билан талаба бўлиб, ўқидим, ижодни бошладим. Бироқ шунда ҳам отам хонанда бўлишимга қарши эдилар. Индамай ижод қилиб юраверишга эса кўнглим бўлмади. Дадам қароримдан қайтмаслигимни кўриб, фотиҳа бергачгина куйлашни бошладим.\n– Болаларингиз кичик бўлишган, балки «Шу менга керакми?» деган ўй ҳам бўлгандир?\nГули: – Ижодимни бошлаганимдан кейин учинчи фарзандим ҳам туғилди. ҳеч эсимдан чиқмайди, дадам «Болали бўлиб ҳам тинчимадинг-а» дегандилар. Тўғри, атрофимда «уч бола билан сизга куйлашни ким қўйибди» деган «маслаҳатгўйлар» ҳам бўлди. ҳатто, керагидан ортиғи билан. Бироқ мақсад сари дадил қадам ташлашдан чўчимадим. Қолаверса, ёнимда турмуш ўртоғим ва опам бўлишди. Уларнинг далдаси билан ҳам ўзимни йўқотиб қўймадим.\nРавшан:– Аёлини мақтаяпти деманг-у, Гули опангиз жуда масъулиятли. Уйни ҳам, ижодни ҳам бирдек эплайди. Баъзида суратга олиш ишлари тонгга яқин тугайди. Шунда ҳам уйга қайтганимиздан сўнг болаларни мактабга жўнатиб, кейин дам олади. Унгача тиним билмайди. Уй ишларига қарашадиган ёрдамчи қиз билан ҳам теппа-тенг иш қилади. Бир қарасам, эринмай овқат пиширишни ўргатаётган бўлади. Ишонсангиз, оиламизга келган қизлар бир-икки ойдан сўнг турмушга чиқиб кетишади. «Сен турмушга тайёрлаш курсини очсанг бўларкан. Уй тутиш, пазандаликни ўргатиб бўлдим, деганингда эгаси чиқиб, узатасан-а» дейман кулиб.\n– Рости сизга ҳайрон қолаяпман. Одатда ёрдамчи олишса, пишир-куйдирдан тортиб уй тутишни эплайдиган бўлсин, деган талаб қўйилади. Сиз эса буни аксини қиларкансиз.\nГули: – Бу гапни бошқалар ҳам айтишади. «Сенга нима зарил?»,«Асабинг қандай дош беради» каби саволлар кўп бўлган. Лекин феълим шунақа-да, нима қилай? Бекор ўтиролмайман, бир нималар қилгим келади. Шу баҳона ёнимда турганларга ҳам билганларимни ўргатиб кетавераман. Бефарқ яшолмайман.\n– Ўғилларингиз улғайиб қолишди. Бўйлари сизга етиб қолгандир?\nГули: – Тўнғичимиз Жахонгир мактабни тамомлади, укалари Жавоҳир ва Жавлонбек ҳам улғайишди. Балоғат ёшида бўлишса-да, жиддий муаммолар бўлмади. Балки кичиклигидан рўйи-рост гаплашишга ўрганганимиз учунми, болалар тарбиясида қийналмаганман. Сафарга кетамизми ёки хизматгами ҳар доим рост сўзлардик. Уришиш, жазолаш ёки қаттиққўллик қилмаганмиз. Қайтанга «Сен ҳаммадан зўрсан! Шунга лойиқ бўл!» деб рағбатлантирганмиз.\n– Қизиқ, Гули Асалхўжаева қандай қайнона бўларкин?\nРавшан: – Жуда зўр қайнона бўлади! Мана мени айтди дерсиз.\nГули: – Қаттиққўл қайнона бўлолмасам керак. Чунки бировни дилини оғритишдан жуда қўрқаман. Яхши гап билан йўлга соламан. Қизим йўқ, келинларим қиздек бўлсин, деб ният қилаяпман. Кимдир «келин қиз бўлмайди» дейди. Ундай эмас, меҳр берсангиз, шунга яраша жавоб оласиз.\n– Эркак – бош, аёл – бўйин, дейишади. Бўйин бошни истаган томонга йўналтириши мумкин.\nГули: – Агар аёл ақлли, фаросатли ва доно бўлса, «бош» деворга бориб урилмайди. Акси бўлса, эркакни йўлдан адаштиради. «Хотинимнинг гапига кирмайман» деган эркак ҳам истайдими-йўқми, барибир, бирор сўзини маъқуллайди.\nРавшан: – Гапингиз тўғрику-я, аммо эркакни тўғри йўналтириш учун аёл, аввало, ўқимишли бўлиши лозим. Агар ўзида етарлича билим бўлмаса, қандай қилиб «бўйин»лик қилсин?\n– Оила хотиржамлиги кўп жиҳатдан эркакка боғлиқми ёки аёлгами?\nГули: – Иккисига ҳам. Муҳими, ўзаро ҳурмат ва ишонч бўлиши керак. Агар эр-хотин бир-бирини тушунмаса, осойишталик бўлмайди. «Мен севаман, сен севасанми?» деб яшалмайди-ку?! Бизни оиламизда ҳам баҳс-мунозара бўлиб туради. Бироқ бу фикр алмашиш, қўл кўтариш, ҳақоратлаш ёки таҳқирлаш маъносида эмас.\nРавшан: – Эр-хотин бугун урушса, эртага ярашиб олади. Аммо ота-онасининг «айтишуви» болаларга ёмон таъсир қилиши мумкин. Айниқса ўғил бола, «отам, онамга шундай муомала қиларди, мен ҳам хотинимни урсам урибман-да» дегани қайдаю, «мени отам-онам ҳам бир-бири билан аразлашармикан, ҳеч кўрмаган эканмиз» дея бундай нарсаларни билмагани маъқулми?! Албатта, иккинчиси. Биз ҳам оиламизда ана шундай муҳит яратишга ҳаракат қиламиз.\n– Хизматлар ёки суратга олиш ишларида турмуш ўртоғингиз сизни кузатиб тургани ноқулайлик туғдирмайдими?\nГули: – Мендан ҳам кўра партнёрларим поччангиздан хижолат бўлишади. Турмуш ўртоғим мени қандай аёллигимни билади, шунга ҳам ўртамизда шубҳа-гумонга ўрин йўқ. Буни қаранг, бир-биримизга шу даражада ишонар эканмизми, бирор марта ҳаракатларим тўғри бўлаяптими, эрим қараб турибди, нотўғри хаёлга бормасмикан, демабман.\nРавшан: – Ишонмаганимда санъаткор бўлишига руҳсат бермасдим. ҳамма нарсадан шубҳаланаверсангиз¸ҳаётингиз изидан чиқади.\nГули: – Хитойга ижодий сафарга боргандик. Бир неча ой биз билан ишлаган созандалар бизни ака-сингил деб ўйлашган экан. Буниси ҳам майли бир тадбирда навбатимизни кутиб ўтирсак, бир киши ёнимизга келиб мени вальсга таклиф қилди. «Рақс тушмайман. Бу мени эрим» десам ишонмайди. Ўшанда созанда йигитлар ҳам ҳайрон бўлганча, «Биз сизларни қариндош деб ўйлабмиз. Эр-хотинга ўхшамас экансизлар» дейишганди. Билмасам, балки эр-хотин деганда бир-бири билан айтишиб, жанжаллашиб турадиганларни тушунишадими? ҳозир ҳам баъзи суҳбатларда турмушга чиққанмисиз, эрингиз борми, деб сўрашади. ҳайрон қоламан, шунча интервьюларим қаерда қолди, оилам, фарзандларим борлигини айтганман-у, дейман.\n– Шаҳсий ҳаётингиз ҳақидаги миш-мишларга нима дейсиз?\nГули: – Аҳамият бермасликка ҳаракат қиламан. Лекин биттаси ёмон таъсир қилган. «Кетма» номли қўшиққа ишланган клипда поччам ҳам қатнашган. Шунда оғзи бўшлар «Мавлуда эри билан ажрашибди. Гули ўзини поччасига эрга тегибди» деб гап тарқатишганди. Қаттиқ хафа бўлгандим. Ахир бегона эмас, ўзимни поччам, қандай қилиб кўзига қарайман, деб роса асабийлашгандим. Бу гапларга анча йил бўлди. ҳозир ҳам бир-бир эшитиб қолсам, ҳали ҳам шу гапми, деб қўяман.\nРавшан: – Оилангизга дахл қиладиган миш-мишларни ҳазм қилиш оғир, албатта. Аммо ҳар бирини «Нимага? Ким айтди? Асослаб бер?» деб кавлаштирсангиз, гап-сўзнинг кўпайгани қолади, холос. Яхшиси эътибор бермаслик.\n– Турмуш қурганингизга неча йил бўлди?\nГули: – Анча бўлди... 20 йил! Энди-я... (эрига қараб)\n– ҳайрон бўлиб гапираётганингиздан ҳудди кеча турмуш қурганларга ўхшайсиз.\nГули: – Бир-биримиздан зерикмаганмиз-да. Ўйлаб кўрилса, 20 йил – катта муддат. Лекин энди танишгандаймиз.\n– Бахтингизга кўз тегмасин! Орадан яна йигирма йил ўтгандан кейин ҳам бугунгидек бир-бирингизга меҳр-муҳаббатингиз аримасин.\n– Сўнгги марта қачон тўй кунини эсладингиз ва бунга нима сабаб бўлди?\n– 13 июль тўйимиз бўлган сана. ҳар йили шу кунни ажиб энтикиш билан эслаймиз.\n– Равшан акани биринчи совғаси ёдингиздами?\nРавшан: – ҳа, қачон бергандим?\n– Фотиҳадан кейин туғилган кунимга совға қилгансиз.\nРавшан: – Унутмабсиз-а, ҳали ҳам бор-а ўша узук?\n– Тақиб тураман-ку.\n– Турмуш ўртоғингизни энг кўп такрорлайдиган гапи?\n– Битта гапни айтса, тушундим, десам ҳам 2-3 марта такрорлайди.\n– Уйга кириб келишингиз билан айтадиган биринчи сўзингиз?\n– Ўғилларимга «Яхши ўтирибсизларми?» «Овқатландингларми?» дейман.\n– Жахлингиз чиққани сезиладими?\n– Сезилади. Гапирмайман.\n– Рафиқангизни қайси гулга ўхшатасиз?\n– Лола гулига! Чиройли, майин.\n– Қайси одатидан кўпинча панд ейди?\n– Соддалиги, ишонувчанлигидан панд беради.\n– Хонанда бўлмаганида қайси касбни қойиллатган бўларди?\n– Оиласидагилар уни шикофор бўлишини исташган. Хонанда бўлмаганида шифокор бўларди .\nZiyodaning to'yi bo'lyapti..!\n20-03-2015, 16:16Просмотров: 10587Комментариев: 0


Мустафо Байрамов: «Навбаҳор»да бош мураббий менман!» / CHAMPIONAT.asia\n20 авг 09:30\nЯнгиликлар Мустафо Байрамов: «Навбаҳор»да бош мураббий менман!»\nФутболчилик фаолиятининг асосан Наманганнинг «Навбаҳор» жамоасида ўтказган Мустафо Байрамов бутсаларини михга илганидан сўнг ўзини мураббийликда синаб қўришда аҳд қилиб, масъулиятли вазифада иш бошлади.\n«Навбаҳор» мутасаддилари Байрамовнинг қадли жамоасида мураббий сифатида ҳам ишлаши учун унга имконият беришди. Мана кўп йиллардан буён Мустафо Жеферович Наманган жамоаси мураббийлар штабида меҳнат қилиб келмоқда. Байрамовда «А» тоифадаги мураббийлик лицензияси борлиги унга жуда қўл келмоқда дейиш мумкин. Чунки ушбу лицензия туфайли мураббий ҳамон клубдаги фаолиятини давом эттириб келмоқда. Охирги беш йилни оладиган бўлсак, мазкур жамоада кўплаб мураббийлар ишлаб кетди. Уларни ҳар бирини санаётганда очиғи, адашиб кетасан киши. Ҳаттоки клуб раҳбарияти барқарорликка эришиш мақсадида хориждан ҳам мураббийлар олиб келишди. Уларда керакли лицензия йўқлигини Мустафо Байрамов билинтирмади. Сабаби керакли лицензияга эга бўлмаган бош мураббий қоғозда маслаҳатчи ёки катта мураббий сифатида кўрсатилди. Бош мураббий сифатида эса қоғозда Мустафо Байрамов гавдаланди. Очиғи, бу биргина «Навбаҳор» билан боғлиқ холат эмас. Бошқа клубларда ҳам шунга ўхшаш вазиятни кўриш мумкин.\nБу йилги мавсумга Усмон Асқаралиев бошчилигида тайёргарлик кўрган «Навбаҳор» чемпионатнинг дастлабки ўйинларида қониқарли натижа қайд эта олмади. Оқибатда Асқаралиев соғлиги борасида шикоят қилиб, шифохонага ётиб олди. Шундан сўнг бошқарувчилик тўлалигича Байрамовнинг қўлига ўтди. Аммо оралиқ танаффусда клуб раҳбарлари мураббийлар штабига Роберт Гайни олиб келди. Шундан сўнг кўпчилик бош мураббийлик амалда Гайнинг гардагина юклатилганлиги тўғрисида фикрлай бошлади. Аммо қоғозда ҳануз Мустафо Байрамов бош эканлиги кўрсатилмоқда.\nМустафо Жеферович билан ўзаро муносабатларимиз яхши эканлиги сабабли мураббий бугун шахсий қўл телефонимга тўсатдан қўнғироқ қилди...\n«Негадир, охирги пайтларда ОАВда «Навбаҳор» бош мураббийи сифатида Роберт Гайни айтишмоқда», дея гап бошлади Мустафо Байрамов. «Ваҳоланки, аслида жамоада бош мураббий менман!» - Яқинда, аниқроғи 10 август куни Косонсойда бўлиб ўтган «Навбаҳор» Нефтчи баҳсини бевосита стадионда кузатиш мақсадида ўйинга борганимизда, бир нарса эътиборимизни тортмасдан қўймади. Яъни, ўйин пайтида Роберт Гай бош мураббийларга хос тарзда кийиниб, майдон четида йигитларга ўзи кўрсатма бериб турди. Боз устига танаффус пайтида кийиниш хонасига ҳам футболчиларни Гай олиб кириб кетди. Сиз эса бу вақтда захирада футболчилар билан машғулот ўтказардингиз. Табиийки буни кўрган ҳар қандай мухлис ҳам амалдаги бош мураббий Роберт Гай эканлигини тушуниб етади.\n- Биласизми, ўйинга Роберт Сергеевич кўйлак, шим ва туфли кийиб келади. Шунинг учун қандай қилиб у бундай холатда майдонга тушиб, захира футболчилари билан машғулот ўтказди! Гай «Навбаҳор»да катта мураббийдир! Бош мураббий эса менман! Танаффус чоғида ўйинчиларга кийиниш хонасида Гай кўрсатма бераётганида, захирадаги йигитларни ўзини ташлаб кетмасдан, улар билан мен шуғулламан. Мухлислар нима деб ўйлашса, ўйлайверишсин.\n- Қаерда кўргансиз, катта мураббий костюм шимда, бош мураббий спорт кийимларида ўйинга келганини?!\n- Айтдимку, Гай шундай кийинади деб! Балки бу унинг имиджи бўлиши мумкин. Бу борада ундан сўраганингиз маъқул. Менга костюм-шим кийиб, галстук тақиш ёқмайди. Шунинг учун доим спорт кийимларидан фойдаланаман. Яна қайтараман, «Навбаҳор»да бош мураббий менман! Исломбек Рустамбеков


Mening fikrim - 30-s-p/19\n“Мактабгача таълим” ва “Мактаб” мобиль иловаларини яратиш ҳақида\nАвтор:PARPIYEV BAXTIYORJON ABDUXALILOVICH\nҲозирги кунда таълим соҳасида кўплаб ислоҳотлар амалга оширилмоқда. Бу ўзгаришлар фарзандларимиз тарбияси ва билим олишларига ижобий таъсир кўрсатади. Ҳар бир ота-она ўз фарзандининг тарбияси ва билим олиши жараёнини кузатиб боришни, назорат қилишни хоҳлайди. Шу сабабли фарзандларимиз таълим оладиган мактабгача таълим муассасаси ёки мактаб, улардаги шароит, машғулотларнинг бориши, озиқ-овқат таъминотини видео камералар ўрнатиш орқали доимий кузатиб бориш имкониятини берадиган мобиль иловани яратиш мақсадга мувофиқ бўлади.\nТаклиф шундан иборатки, ҳар бир боғча ва мактабда видео кузатув камералари қўйилсин. Фарзандларимизга қандай шароитда таомлар тайёрланади, қандай машғулотлар ўтилади ва бошқа ҳолатларни кузатиб бориш учун махсус “Мактабгача таълим” мобиль иловаси яратилиши керак. Мактабга борадиган фарзандларимизнинг фанларни ўзлаштириши, машғулотда бўлгани ёки бўлмаганлиги, ўзини тутиши каби маълумотлар ҳақида хабардор бўлиш учун “Мактаб” мобиль иловаси яратилса, мақсадга мувофиқ бўлар эди.\nXALBAYEV SANJARBEK ALLABERGANOVICH\nФикрингизга кўшиламан, биринчи навбатда боғчаларга қўйиш керак.\n27 Февраль 2019, 09:20\nSAYFULLAYEV SARDORBEK SOTIBOLDI O‘G‘LI\nУта тугри таклиф,буни Яна бир яхши томони-укитувчининг дарс олиб бориш даражасини оширишга хизмат килади,укитувчини кузатиш укувчини кузатишда долзарброк(хозирги Кунда)\n26 Февраль 2019, 17:03\nДахшат таклиф! Ота фарзандини 5 ва 6 соат дарсини кўзатиб утирса, мактабгача таьлим муассасасида тарбияланаётган фарзандини онаси кун буйи кўзатиб утирса жуда мақбул иш бўлади. Агар оилада олти ёки ўнта фарзандлари бўлса колганларини кун буйи кузатиб утиришга фурсат етармикан. Мактабгача таьлим муассасаси тарбиячиси ва мудираси, мактаб директори ва ўқитувчилари хушёр тортаркан. Худди ҳайдовчилар фоторадарни кўрганда хушёр тортганидек.\nRAUFOV FARRUX BAXTIYAROVICH\nХали бошлангич (этапларда лойиханинг жуда катта маблаг талаб этиши сабабли) камералар тугридан тугри трансляция функциясисиз ёзиб олса хам етарли. Кейинчалик тугридан тугри трансляцияни ташкил килса булади. Иложи борича бу кузатув камералари овозни хам трансляция килсин. Бу ёзувларни мактаб рахбарияти хам керакли вактда куриш имконини хам яратиш керак. Уз ходимларининг ишга канчалик ёндашаётганини мактаб рахбари хам куриб туради (агар зарурат тугилса). Ёзувлар курилманинг хажмига караб бир неча ойгача хотирада саклайдиган хам килиш мумкин.\n6 Январь 2019, 17:33\nКуллаб-кувватладим. Мен хам шунга ухшаш таклиф киритган эдим "Мактаб синф хоналарида кузатув камералари урнатиш тугрисида". Мактаб синф хоналарида кузатув камералари урнатилиб уларни шу синфда укийдиган укувчилар ота-оналарининг тугридан тугри куриш имконини яратиш керак менимча. Бу албатта жуда катта маблаг талаб этиладиган лойиха. Лекин агар шу нарсага эришилса дарсда утирган укувчи хам, уни ота-онаси кузатиб турганини сезиб дарсда янада фаолрок катнашишга харакат килади. Ота-она фарзандининг дарсда нима иш билан бандлигини билиб туради.\n6 Январь 2019, 17:31


ИнтерФУТБОЛ :: «Навбаҳор»: назорат ўйинида ғалаба қозондик\n«Навбаҳор»: назорат ўйинида ғалаба қозондик\nБундан бироз вақт олдин “Бунёдкор” академиясига қарашли майдонда “Навбаҳор” ва “Олмалиқ” жамоалари ўртасидаги назорат учрашуви якунланди. Учрашувнинг дастлабки 45 дақиқалигида ҳисоб очилмади. Иккинчи бўлим ўрталарида Алишер Маҳмудов Азизбек Турғунбоевнинг ўнг қанотдан ошириб берган тўпини дарвозага йўллаб ҳисобни очди. Учрашув якунига қадар ушбу ҳисоб сақланиб қолди Шу тариқа футболчиларимиз 2017 йилдаги дастлабки назорат ўйинида 1:0 ҳисобидаги ғалабани қўлга киритишди.\nЖамоамиз учрашувни қуйидаги таркибда ўтказди: Акмал Турсунбоев, Ғиёс Комилов, Ҳасанбой Эргашев, Аббос Отахонов, Тоҳир Шамситдинов, Аъзам Алиев, Дилшод Жабборов, Зоҳир Пиримов, Ислом Исоқжонов, Фарруҳ Шотурсунов, Равшан Хурсанов. Захирадан майдонга тушганлар: Алишер Маҳмудов, Алишер Саматов, Алишер Мирзаев, Илҳом Бойдедаев, Азизбек Турғунбоев, Абдулазиз Султанов.\n“Олмалиқ” билан ўтган учрашувда жамоа сафига бугун келиб қўшилганликлари учун Жаҳонгир Меҳмонов ва Рўзимбой Аҳмедовлар майдонга тушишмади. Шунингдек, Мирзоҳид Ғофуров таркибга киритилмаган қолган футболчиларимиз билан биргаликда ҳам ўйинни кузатиш билан чекланди. Эртадан жамоамиз аъзолари яна икки маҳалдан шуғулланишни давом эттиришади. Навбатдаги назорат ўйини эса 13 январь куни Муборакнинг “Машъал” клубига қарши ўтказилади.\n«Навбаҳор» клуби матбуот хизмати.


"Бухоро"нинг янги мураббийлар штаби тасдиқланди! - Offside.uz – Offside'да бўлинг, офсайдда қолманг!\n"Бухоро"нинг янги мураббийлар штаби тасдиқланди!\nЯқинда “Бухоро” жамоасининг мураббийлар штаби ва раҳбариятида ўзгаришлар содир бўлди. 2015 йилги мавсумнинг иккинчи даврасидан бугунги кунга қадар фаолият олиб борган бош мураббий Жамшид Саидов ва маслаҳатчи мураббий Тачмурод Агамуродов истоъфога чиқишди.\nБугун жамоанинг янги мураббийлар штаби тасдиқланди. Футболчи сифатида барчага яхши таниш Улуғбек Бақоев “Бухоро”нинг бош мураббийи этиб тайинланди.\nЎзбекситон ва олимпия терма жамоасининг собиқ устози Вадим Абрамов ҳам фаолиятини “Бухоро”да давом эттирадиган бўлди. Вадим Карленович “Бухоро”да маслаҳатчи мураббий лавозимида фаолият юритади.\nЖамоанинг катта мураббийи вазизифаси Шуҳрат Файзиевга, дарвозабонлар мураббийи лавозими эса Нурилло Ҳабибовга юклатилди.\nМураббийлар штаби селекция ишларини бошлаб юборишди ва яқин кунларда жамоа йиғинларни давом эттиради\n26/01, 16:27 0


Етакчи футболчиларимиз ва Инилиеев Эктор Купернинг дебюти ҳақида\nCана : 14-09-2018 / Спорт / кўрилди: 261\nЎзбекистон - Сурия (1:1) учрашувидан сўнг терма жамоамизнинг етакчи футболчилари ҳамда тажрибали мураббий Рауф Инилеев таассуротлари билан ўртоқлашишди. Хўш, ким қандай фикрда?\nОтабек Шукуров: «Ҳаммаси янгича усулда»\n- Учрашув ҳам мураббийлар штаби, ҳам биз - футболчилар учун муҳим эди. Эктор Купер жамоамиз бош мураббийи сифатидаги илк ўйинини ўтказди. Биз эса мухлислар кўз ўнгида имтиҳон топширдик. Ўйиннинг осон кечмаслигини олдиндан билгандик. Одатда янги мураббий қўл остидаги биринчи баҳс оғир ўтади.\nМураббийлар майдонга тушишдан олдин асосий эътиборни ҳимояга қаратишимизни уқтиришгани рост. Лекин орқа чизиққа бутунлай ёпишиб олмай, вазият юзага келиши ҳамоно ҳужумга ўтишимизни таъкидлашди. Терма жамоа ихтиёрига етиб келганимга 3 кун бўлди.\nМуҳими, шу қисқа фурсат ичида Купердан кўп нарса ўргандим. Машғулотлар, ўйинга мутлақо янгича ёндашув. Ўйлайманки, вақт ўтгани сайин кучайиб борамиз ва кейинги учрашувларда мухлисларни ғалабалар билан қувонтирамиз.\nЭлдор Шомуродов: «Бизга ишонишда давом этинг!»\n- Эктор Купернинг машғулот олиб бориш жараёни, ўйин учун танлаган тактикаси, умуман, футбол фалсафаси бошқача. Табиийки, бу янгиликларга тўлиқ мослашиш учун маълум вақт керак. 1-2та машғулот билан кўзланган мақсадга эришишнинг имкони йўқ. Ўйлайманки, мухлислар ҳам буни тўғри тушунишади ва терма жамоамизга охиригача ишонишади.\nЎз ўрнида, биз - футболчилар ҳам мураббий кўрсатмаларини имкон даражасида сифатли бажаришга ҳаракат қиламиз. Олдинда Осиё кубоги бор. Менимча, январь ойига қадар жамоамиз ўйини анча изга тушади. Муҳими, иштиёқни йўқотмасак, бас.\nСардор Рашидов: «Форслар билан умуман бошқача ўйнаймиз»\n- Сурия термасига қарши учрашув биз учун осон кечмаслиги кундек равшан эди. Зеро, ҳар икки жамоада янги мураббийлар иш бошлашди. Демакки, ўйин нафақат футболчилар, балки мураббийлар учун ҳам ўзига хос илк имтиҳон бўлди. Қайд этилган дуранг натижага келсак, менимча, ўртоқлик ўйинлари ҳисоби катта аҳамиятга эга эмас.\nҲар ҳолда, натижани биринчи ўринга қўйиш ноўрин. Мана, мураббийлар ўз тактикаларини синовдан ўтказиб олдилар. Дейлик, бир қатор янги футболчиларга ҳам имконият берилди. Қолаверса, сурияликларга паст назар билан қараш ноўрин. Яхши шаклланган жамоа. Умуман олганда, ўйин икки томон учун ҳам фойдали бўлди.\nМуҳими, Эктор Купер тактикасига тезроқ мослашишимиз керак. Унинг ўйин услуби шахсан менга маъқул келди. Қолаверса, Жанубий Корея ва Эрон терма жамоалари ўйинига ҳам мослашяпмиз. Менимча, жамоамизда ўсиш кузатилади. Кўрдинглар, учрашувда ҳужумчи ортида ҳаракатландим.\nАнчадан буён бу позицияда тўп сурмагандим. Бош мураббий ишонч билдирганидан хурсандман, албатта. Энди Эрон терма жамоасига қарши «ўртоқлик»да мазмунлироқ футбол кўрсатамиз. Ишончим комил, форслар билан умуман бошқача ўйнаймиз.\nМарат Бикмаев: «Ҳамма ҳам идеал спорт формасида эмасди»\n- Суперлигада юзага келган танаффус учрашувга ўз таъсирини ўтказмай қолмади. Ҳамма ҳам идеал спорт формасида эмасди. Боз устига, терма жамоада янги мураббийлар иш бошлашди. Табиийки, талаблар ва ўйин услуби ҳам ўзгарган.\nКўпчилик пенальти тепилган вазиятга эътибор қаратди. Йўқ, жарима зарбасини амалга ошириш масаласида Сардор Рашидов билан баҳслашмадик. Ўзи «Локомотив»да ҳам галма-гал пенальти тепамиз. Менимча, бу нормал ва одатий ҳолат. Тўпни қизғаниш одатим йўқ.\nРауф Инилеев: «Куперни қўллаб-қувватлаш керак»\n- Мураббий сифатида ўйиндан ўзим учун керакли жиҳатларни олдим. Ўзига хос янги жиҳатлар йўқ эмас. Футболчилар ҳам ўзгача иштиёқ билан тўп суришди. Шахсан менга Сардор Рашидовнинг ҳаракати ёқди. Аксарият хавфли ҳужумлар айнан у орқали ривожлантирилди.\nЎзи гол уриши ҳам мумкин эди. Яна бир томони, футболчилар стандарт вазиятларни яхши бажаришди. Гол ҳам шундай вазият самараси бўлди. Ҳимоячилардан Анзур Исмоиловни алоҳида таъкидлашни истайман.\nШунингдек, Игнатий Нестеров юбилей учрашувига мос ҳаракатланди. Шу ўринда барчадан Эктор Куперни қўллаб-қувватлашни сўраган бўлардим. Ахир у бизга ёрдам бериш учун келган...\nК.АЛИМОВ ёзиб олди\nКупер терма жамоамизни қандай ўзгартирмоқчи? Таҳлил\nЭктор Купер дуранг билан бошлади ёхуд Ўзбекистон – Сурия 1:1\nЭктор Купер Сурияга қарши ўйин олдидан ўзбекистонлик футболчиларга бир гап айтди\nЭктор Купер МТЖга қайси клубдан қанча футболчи чақирди?\nУругвай – Ўзбекистон: 3-0. Шармандали мағлубият, аммо...\nВидеорепортаж: Жиззахда АҚШ ва Венгриянинг нуфузли компаниялари билан учрашув ўтказилди\nЧинозда «янги Аҳмадбой» пайдо бўлди. У 350 кишидан 3 млрд сўмдан ошиқ пул тўплашга улгурган\nҚўшилди: Сегодня, 11:19\n«Yandex» Ўзбекистон учун TASIXда қидирув тизимини йўлга қўйди\nҚўшилди: Сегодня, 10:20\nҚўшилди: Сегодня, 10:17\nҚўшилди: Сегодня, 10:16\nХитой Ойга одам қўндириш имкониятини ўрганмоқда\nҚўшилди: Сегодня, 10:13\nҚўшилди: Сегодня, 10:12


Cанъатни чайқов бозорига айлантирган Мустақиллик… « Ўзбекистон Халқ Ҳаракати\nCанъатни чайқов бозорига айлантирган Мустақиллик…\n25 Ağustos 2014 - 9:36 'да юкланди ва 2060 марта ўқилди.\nЙигирма уч йилдан буён, мана шу аҳвол.\nЙигирма уч йилдан буён бошқа соҳаларда бўлгани каби, Ўзбекистонда асл санъатнинг – Тил ва Адабиётнинг, Кино ва Қўшиқчиликнинг калтабинларча юргизилаётган сиёсат туфайли замон ва давр олдида бир чақачалик қадр-қиммати қолмади.\nБарча соҳаларни мутахассис сифатида на саводи, на малакаси бор “ҳай, баракалла”чилар босиб кетди. Ҳар ердаги сингари ўз ишининг усталари бўлган шахслар қатъийятлари сабаб ишлаб турган жойларидан четлатилдилар ёхуд кўпчиликлари жаҳолат уясига айланган Каримов сиёсатига хизмат қилиб, умрларини беҳудага шамолга совурмаслик учун мамлакатдан чиқиб кетдилар.\nАсл касб эгаларининг фикрларини биров инобатга олмагач, ҳар қандай соҳа президентнинг савия даражасидан келиб чиқиб ривожлантириладиган бўлди.\nМамлакатдаги бош генеколик ўрнини ҳам, бош меъмор, тарихчи, адабиётшунос, бош эшак даллоллиги, паттачи билан бош фаррошликни ҳам Каримов эгаллади. Президентнинг атрофидаги соҳага масъул деб кўрилган шахслар, президентнинг савиясидан осмон қадар юксакликлардаги қадим бир миллатнинг маънавий бойликларига ёвузларча човут уриб, уларни жон ато қилиб турган чашмаларидан юлиб, миллатнинг тарих ва келажак руҳонияти билан боғлиқ манзумаларни балчиққа тиқдилар. Президентни халқнинг савияси даражасига кўтариб олиб чиқиш ўрнига, ҳақиқий зиёлиларни зўрлаб, қамаб, ўлдириб президентнинг савияси тубанликларига туширдилар. Асносида, президент халққа хизмат қилиш ўрнига, йигирма уч йилдан буён халқ президентга – жаҳолатга хизмат қилиб келади. Эвазига асрлар бўйи эришилган мувафақиятлар ҳисобидан беҳудага товон тўланди, маънавий бойликлар ҳисобидан чексиз қурбонликлар берилади. Биргина, Мустақиллик баҳонасида асосий тантаналарга кўриладиган бадиий тайёргарликлар хусусида фикрлашиш, юқорида қилинган иддаоларнинг нақадар тўғри ва холис эканлигини очиб беради…\nМустақиллик байрамига уч ой қолганда, президент иштирок этадиган асосий тантанада уюштириладиган консерт дастурига кимса билмас енг ичида танлов бошланади. Яъни, концерт дастурига номини тиркаш учун қўшиқчилар ичида ким ошди савдоси авжига чиқади. Кимнинг нечанчи ўринда саҳнага чиқишига қараб, ҳар бир ўрин АҚШ доллари ҳисобида баҳоланади. Режиссор ва унинг атрофидагиларга тегадиган бу пора пуллари президентнинг атрофидагиларгача етиб боради. Президентлик маҳкамасида ёхуд Вазирлар маҳкамасида таниш-билиши борларнинг омади чопади. Уларнинг электрон воситалари орқали минг бир жило берилган яроқсиз овозлари қийинчиликларсиз концерт дастури рўйхатидан жой олади. Бу, пора бермасдан асосий концерт дастурида қатнашса бўлар экан, деган маънони англатмаслиги керак. Бу мутахассис қайтариши аён бўлган овознинг давлат мулозими аралашгач, синовдан аниқ ўтиши маъносини англатади, холос. Ўзбекистонда мушук қуруқдан-қуруқ офтобга чиқмайди, деган писандага ишонадиган бўлсак, пора масаласи ҳар қандай фавқулодда ҳоллатларда ҳам долзарб бўлиб қолаверади. Сабаби, Мустақиллик байрами асосий тантаналарида қатнашган қўшиқчига янги уфқлар очилади. У келгуси байрамгача, давлат томонидан уюштирилган ҳар хил концертларда, радиотелевидения ва хайрия марафонларида фаол иштирок этиш ҳуқуқига эга бўлади. Хуллас, у учун барча йўллар очилади.\nПрезидентнинг назоратидан ўтган кимса сифатида, тўй ва маъракаларнинг олди уники бўлади. Мустақиллик байрамидаги тантанада қатнашган қўшиқчининг овози, техникаси, ижро салоҳияти ортиқ ҳисобга олинмайди. “Ота”нинг назарига тушган ҳар қандай қўшиқчи, то таъқибга учрамагунча ёки ўлмагунча одамларнинг таъбини хира қилгани учун пул йиғиб, бойлик жамғариб юраверади. Шу имкониятни қўлга киритиш учун ҳам ҳар бир қўшиқчи Мустақиллик байрамининг асосий тантанасида қатнашиш учун жон бериб-жон олади. Қарз кўтариб бўлса ҳам, уй-жойини сотиб бўлса ҳам дастурга илинишга уринади.\nУнинг санъат, қўшиқчилик соҳасининг юксалиши ёхуд инқирози билан иши йўқ. У тижоратчи. Шу учун ҳам пул тикиб, пулини юз баробар қилиб қайтариб олишга ҳаракат қилади. Озодбек Назарбековга ўхшаганлар президентнинг мегаюлдузи бўлгани учун ҳеч қачон бу каби концерт дастурларидан тушиб қолмайди. Шундай бўлса ҳам, у бу каби ишларга эллик минглаб долларни сарфлашдан чекинмайди. Президентнинг битта бўсаси учун юз мингнинг, иккита бўсаси учун икки юз мингнинг баҳридан ўтади. У қўштироқ ичидаги сахийликнинг ўзига милиёнларни олиб келишини жуда яхши билади. Унинг “сахий”лигини билган президентнинг атрофидагилар концерт ташкилотчилари билан келишиб, шунинг учун ҳам уни президентга кўпроқ ўптириб, кўпроқ суҳбатлаштирмоқчи бўладилар. Чунки, президентнинг ўзи ҳам аввалдан белгилаб қўйилган дастур бўйича иш кўради. Ҳатто, унинг қорадори ичиб чиқиб, ўн олти яшар раққоса каби думбаларини ўйнатиб, ҳаволарга мовга келган мушук сингари човут уришлари ҳам, ўз-ўзича содир бўлмайди.\nХалқ кўзига уни ҳали тетик қилиб кўрсатмоқчи бўлган МХХдагилар унга буни буюрадилар, керак бўлса, ундан шуни талаб қиладилар. Бошқалар ҳам президентнинг қўл бериб кўришиши ёхуд жилмайиб қараши учун пора берадилар. Шундай “шараф”га эришган қўшиқчилар байрам тантаналари тугагач, қўй сўйиб, баъзи бирлари буқа сўйиб зиёфатлар берадилар. Бу каби ҳаракатлар қўшиқчининг довруғини халқ орасида янаям ошириб, унинг мухлислари сонини кўпатириб юборади. Бир сўз билан айтганда, Мустақиллик байрамининг асосий тантанаси нишонланадиган жойнинг ҳар қаричи, унда жаранглаган ҳар қандай мусиқа садоси, у жойда бир оғиз сўзнинг айтилиши, концерт дастури жараёнида олтин билан тенг бўлиб кетади…\nЙигирма уч йилдан буён, мана шу аҳвол…\nБитта ёки иккита фонограмма айтиб, кимлардир хизмат кўрсатган, кимлардир халқ артисти бўлиб кетаверадилар. Ота-боболардан қолган меросни кўз қорачуғидек асраб, уларни маромига етказиб куйлаб, халққа етказаётган Раҳматжон Қурбоновларга ўхшаганларни ҳукуматнинг кўришга кўзи, отишга ўқи йўқ. Чунки, Раҳматжон каби ҳассос ҳофизларнинг нолаларида, халқнинг ўтмиши ва келажаги яшайди. Чунки, у халқнинг тирик хотирасига, дардига айланган. Уни ҳукумат ҳурматини жойига қўйиб ардоқласа, унга халқ ҳофизи унвонини берса, у яна жўшиб қўшиқ куйлайди, халқининг хотирасини уйғотади. Халқнинг хотираси уйғонса, жорий ҳукуматнинг башараси очилиб қолади. Сўнгра, улар Каримовни бир соатда, тилка-пора этиб ташлайдилар. Шу учун ҳам олдига халқи учун адолат талаб қилиб кирган Ориф ҳожи Алумахсумовни Каримов тақибга олмаганмиди?! Шу учун ҳам Каримов ўтли нафас, отахон ҳофизимизни қонига ташна қилиб, зимдан сиқувга олиб ўлдирмаганмиди?!\nМустақиллик байрами асосий тантаналарида иштирок этадиган қўшиқчилар, юқоридагиларнинг тескарисини амалга оширадилар. Улар халқни Каримовга сиғинишга, қуликка ундайдилар. Каримовдан худо кўтариб, халқнинг иймон-эътиқодига путур етказадилар…\nБиз шу чоққача бу ишларни билмасмидик? Билардик! Айтмаслигимизнинг сабаби, халқ уйқуда эди. Бугун ойдин тонглар ёришмоқда, одамлар уйғонишни бошлади. Мамлакат ичкарисида ҳам, ташқарисида ҳам Каримов режимига қарши амалда таёргарлик кетмоқда. Минг-минглаган ёшлар йўлбошчиларни қидириб, мамлакат ва миллат озодлиги йўлида курашиб, ўлишга ҳам тайёргарликларини билдирмоқдалар. Улар бутун муаммоларнинг бошида мамлакат президенти Каримов турганини бугун яхши биладилар.\nЎзбекистоннинг биргина муаммоси, биргина Каримов эканлигини ҳам, улар охир-оқибат англаб етдилар. У тахтдан олиб ташланган куннинг эртасига эллик фоиз муаммонинг ўз-ўзидан ҳал бўлишини ҳам тушунадилар. Бироқ, у тахтдан ағдарилгач ўрнига ким ўтиради, халққа муносиб раҳбар ким, деган муаммо ҳақида бош қотирмаяптилар. Бу ўнта Каримовни тахтдан ағдаришдан ҳам нозик бир масала… Шунақа пайтда, тилни томоққа ютиб, томошабин бўлиб туришнинг иложи борми, ахир?!\nТўғри, Каримов ҳаммасидан ҳам бизнинг дину диёнатимизга жуда катта зиён етказди. Унинг шахсий манфаати йўлида, дину диёнатимиз разил қилмишларини хаспўшлаш учун ниқоб бўлган бир замонда, жим турганнинг энди…\nYazıyı paylaş "Cанъатни чайқов бозорига айлантирган Мустақиллик…"\nŞuanda Muhammad al-Özbek adlı kişinin yorumuna cevap yazıyorsunuz. Cevabı iptal etmek için tıklayın.\nMuhammad al-Özbek ;\nBizga ham yurt ichida, ham tawqaridan qöllab-quvvatlaydigan yangi Lider kerak!


2 ноябрь, 2017, 18:50\nДаврон, биринчи навбатда, футболга қандай ошно тутинганингиз ҳақида сўзлаб берсангиз. Сизда спортнинг бу турига айнан қачон алоҳида ҳавас туғилган?\nФутбол машғулотларини немислар ўлкасида давом эттириш ташаббуси кимдан чиқди?\nҲали жуда ёшсиз, юртдан узоқда ўқиш оғирлик қилмаяптими?\nҲаммасига қўл силтаб, уйга қайтишни истаган вақтларингиз кўп бўладими?\nJugend-Fussball Leistungzentrum мактабида ўқиш жараёни қайси тилда олиб борилади? Бу борада қийналмаяпсизми?\nЎзимиздаги футбол мактаблари ва Jugend-Fussball Leistungzentrum ўртасида қандай фарқ бор?\nБунинг сабаби нима? Ахир футбол мактабининг асосий вазифаси иқтидорли ўйинчиларни тарбиялаш эмасми?\nМактабда сиздан ташқари, бошқа мамлакатлардан келган ўқувчилар ҳам борми?\nГерманияда ота-она, ака-ука ва яқинларингизни соғинишингиз тайин. Яна нималарни қўмсайсиз?\nСуҳбатимиз охирида тенгдошларингизга нима дейишни хоҳлардингиз?\nДилшод ака, Давронни Германияда ўқитиш фикри қачон пайдо бўлди? Яхши биламизки, бу осон эмас...\nТошкентда Jugend-Fussball Leistungzentrum филиалини очиш ғояси қандай юзага келди?\nJugend-Fussball in Tashkent футболдан ташқари, яна нималарга эътибор беради?


Ота-онага ҳурмат – .:: Xadicha.uz\nАллоҳ таоло Ўз Китобида шундай марҳамат қилган: “Роббинг фақат Унинг Ўзигагина ибодат қилишни ва ота-онага яхшилик қилишни амр этди. Агар ҳузурингда уларнинг бирлари ёки икковлари ҳам кексаликка етсалар, бас, уларга “уфф” дема, уларга озор берма ва яхши сўз айт!”.\nАбдуллоҳ розияллоҳу анҳудан ривоят қилинади: Набий соллаллоҳу алайҳи васаллам “Аллоҳ азза ва жалла учун энг маҳбуб иш қайси?”,-деб сўрадим. Айтдилар:“Вақтида ўқилган намоз”. Айтдим:“Сўнг қайси?”. Айтдилар:“Сўнг ота-онага яхшилик қилиш”. Айтдим:“Сўнг қайси?”. Айтдилар:“Сўнг Аллоҳ йўлида жиҳод қилиш”. Айтди:“Агар яна сўрайверсам, жавоб берар эдилар.” (Бухорий ривоятлари).\nБугунги кунда ёшларимиз бу нарсага қанчалик амал қилишади? Ота-оналарининг ҳаққини, улар олдидаги мажбуриятларини билишадими?\nОта-она фарзанди туғилганда ўзини бахтли ҳисоблайди, қувончи ичига сиғмай кетади. Уни оқ ювиб оқ тараб, ҳеч кимга қилмаган ғамхўрликни қилади. Ўзидан-да зиёд авайлаб, асрайди. Доимо ўзи емаган нарсани едириб, ўзи киймаган нарсани кийдиради. Чиройли тарбия беришга интилади. Чиройли тарбия бериш энг муҳим ҳисобланади. Агар ота-онанинг ўзи одобли, маънавиятли бўлса, фарзандига гўзал одоб бериб, оқ-қорани танитиб, жамиятга ҳам фойдаси тегадиган шахсни тарбиялайди. Аксинча ота-онанинг ўзи тарбиясиз ёки илмсиз, маърифатдан бебеҳра қолган, эрта-ю кеч пул топиш мақсадида кўчада бўлса-чи? Бундай шароитда ўсган бола қандай қилиб ота-онанинг ҳаққини адо эта олсин? Ахир, қуш уясида кўрганини қилади, дейди доно халқимиз. Фарзандни нокобил булиб тарбия топишга аввало унинг ота-онаси айбдор булади. Чунки фарзанд ота-онасини ҳаққини адо қилмаётган бўлса, оилада эр бўлсин ёки хотин ўз вазифасини бажармаётган бўлса, жамиятга ҳам фойдаси тегмаса, бундай фарзандни яхши тарбия кўрмаган деб айта оламиз. Халқимизда шундай гўзал бир мақол бор: “Нимани эксанг, шуни ўрасан”. Фарзандларимизнинг баркамол, етук инсон бўлиши ўз қўлимизда экан, аввало ўзимизни тарбия қилишимиз керак. Шундагина кўзлаган натижамизга эришамиз.\n2-курс талабаси Очилова Волида.


Силга чалинган беморлардан тез соғайиши учун нималарга эътибор қилиш талаб этилади? — silning-davosi-bor.uz\nМамлакатимизда силга чалинган беморларга бепул ташхис ва стационар хизматлари кўрсатилади.\nБеморлар ўз вақтида врачга мурожаат қилиши, қўрқиб ёки хижолат бўлиб касални яшириб юрмаслиги, силдан тезроқ қутулиш учун врач тавсия этган дориларни ўз вақтида истеъмол қилиши, уларни қабул қилиш тартибини бузмаслиги керак.\nЭътиборсизлик билан бир кун ичилмай қолган дори микроблар чидамлилиги ошишига сабаб бўлади. Бу-иморатда битта ғиштнинг ўрни очиқ қолди, деган гап. Бунда бинонинг мустаҳкамлигига путур етмаганидай, врач тавсияларини бажармаслик бемор саломатлигини тиклашга салбий таъсир кўрсатади.\nТАВСИЯ ЭТАМИЗ: СИЛ КАСАЛЛИГИ БЕДАВО ЭМАС\nЮқорида таъкидлаб ўтилганидек, сил (туберкулёз) ОИТС, гиёҳвандлик хасталигига дучор бўлган кишиларда, кашандалик, ичкиликбозликка муккасидан кетган кимсаларда тез ривожланади. Шунинг учун соғлом турмуш тарзи, тозалик ва гигиена талабларига риоя қилиш, спорт билан дўстлашиш ушбу оғир хасталикдан сақланишнинг энг самарали йўлидир.\nАввалги мақола: Силни ДОТС бўйича даволаш\nНавбатдаги мақола: Сил касаллиги ва меҳнат миграцияси


Видео: Кашанда сигаретани асфальтдаги тешикка ташлаши туфайли портлаш юз берди\n10:49 / 12.04.2017\nИжтимоий тармоқларда Эрондаги бинолардан бирида кузатув камералари орқали олинган видео тарқалди. Унда эркак чекиб турган сигаретасини асфальтдаги кичик тешикчага ташлагани тасвирланган. Кутилмаганда портлаш юз берди ҳамда эркак оёқ кийимиз қолган.\nИнтернет фойдаланувчиларининг тахминича, сигарета шаҳар коммуникацияларига тушган, бу эса газ портлашига олиб келган. Ҳамма нарсага Xerxesss тахаллуси остидаги фойдаланувчи твити ойдинлик киритди: тақдим этилган видеода айнан ўша ерда бир неча дақиқа аввал нима юз бергани тасвирланган.


Лойиҳалаш қувватига эришгач, йилига 3,6 миллиард куб метр табиий газ (метан) қайта ишланадиган, 1,5 миллион тонна юқори сифатли синтетик суюқ ёқилғи, жумладан, 307 минг тоннадан ортиқ авиакеросин, 724 минг тонна дизел ёқилғиси, 437 минг тонна нафта ва 53 минг тонна суюлтирилган газ ишлаб чиқариладиган заводнинг сўнгги босқич қурилиш-монтаж давом эттирилмоқда.\nЗавод дунёнинг нефть ва газ кимёси соҳасида етакчи ҳисобланадиган Sasol (Жанубий Африка), Haldor Topsoe (Дания) ва Chevron (АҚШ) каби компанияларнинг технологиялари асосида лойиҳалаштирилган бўлиб, Бош пудратчилар, яъни Жанубий Корея Республикасининг “Hyundai Engineering”, “Hyundai Engineering & Construction” ҳамда “Enter Engineering” (Сингапур) консорциуми каби йирик қурилиш компаниялари ва “Ўзбекнефтгаз” АЖ ҳамкорлигида ускуналарни ишга тушириш ишлари олиб борилмоқда.\n“Ўзбекнефтгаз” АЖ Бошқаруви раиси Меҳриддин Абдуллаев бошчилигида ташкил қилинган “Ишчи” гуруҳ мунтазам тарзда "GTL" заводида бўлиб, қурилиш-монтаж ишларини сифатли ва қисқа вақтда тугатиш бўйича иш олиб борилмоқда.\nНатижада эса, “Шўртан газ кимё комплексининг тозаланган метан негизида синтетик суюқ ёқилғи ишлаб чиқариш” инвестиция лойиҳасининг барқарор ишлашини таъминлайдиган GTL 220/35/10 кВ” подстанцияси қурилиб фойдаланишга топширилди.\nЖорий йилнинг 11 февраль куни эса “Uzbekneftegaz GTL” заводида биринчи маротаба ёнғинни ўчириш сув тизими 82-сонли қурилмаси ишга туширилди.\n2021 йилнинг 3 март куни яна бир ажойиб натижага эришилди. “Uzbekneftegaz GTL” заводида “Ўзтрансгаз” АЖ магистрал газ қувуридан илк бор ёқилғи гази қабул қилинди.\nЁқилғи газини қабул қилиш бошланиши билан “GTL” заводининг ёқилғи газ тизими (78-сонли қурилмаси) ишга туширилди ва технологик ускуналар ҳамда қурилмаларни созлаш ва ишга тушириш ишларининг навбатдаги босқичи бошланади.\nЁқилғи газ – таркибида турли аралашмалар мавжуд бўлган, асосан метандан иборат табиий газдир. “GTL” заводига ёқилғи газини қабул қилиш “Uzbekneftegaz GTL”, Шўртан газ-кимё мажмуаси ва лойиҳанинг ЕРС пудратчиси мутахассислари жамоасининг яқин ҳамкорлиги ва мувофиқлаштирилган ишлари туфайли хавфсиз ва муваффақиятли амалга оширилди.\n“GTL” заводига ёқилғи газни етказиб бериш учун газ қувурини қурилиш – монтаж ишлари Шўртан газ-кимё мажмуаси томонидан бажарилди.


Канье Уэст илк бор Forbes’нинг энг сердаромад рэперлар рейтинги пешқадамига айланди. Yeezy кроссовкалари шарофати билан - Daryo\n19:30, 20.09.2019 13540\nКанье Уэст илк бор Forbes’нинг энг сердаромад рэперлар рейтинги пешқадамига айланди. Yeezy кроссовкалари шарофати билан\nForbes журнали 2019 йилда энг кўп ҳақ олган ҳип-ҳоп қўшиқчилари рейтингини эълон қилди. Рўйхатни америкалик рэпер бошқармоқда, у ўтган йилги етакчи Jay-Z’ни биринчи ўриндан иккинчи поғонага тушириб қўйди. Бу ҳақда «Коммерсантъ» хабар берди.\n2019 йилда дунёда энг кўп ҳақ олган 10 та рэпер:\nКанье Уэст — 150 миллион АҚШ доллари;\nJay-Z — 81 миллион АҚШ доллари;\nДрейк — 75 миллион АҚШ доллари;\nDiddy — 70 миллион АҚШ доллари;\nТревис Скотт — 58 миллион АҚШ доллари;\nЭминем — 50 миллион АҚШ доллари;\nDJ Khaled — 40 миллион АҚШ доллари;\nКендрик Ламар — 38,5 миллион АҚШ доллари;\nМигос — 36 миллион АҚШ доллари;\nЧайлдиш Гамбино — 35 миллион АҚШ доллари.\nТахминларга кўра, 2019 йилда Канmе Уэст Adidas билан биргаликда ишлаб чиқарилган Yeezy кроссовкаларидан тушган даромад 1,5 миллиард АҚШ долларидан кўп бўлади ва бу қўшиқчини дунёнинг энг кўп ҳақ олувчи рэперга айлантирди.\nJay-Z эса Бейонс билан биргаликда амалга оширган On The Run II тур концертлари сабаб 2-ўринда қолди. Умумий ҳисоблаганда, 20 та энг асосий сердаромад рэпер топган маблағ— 860 миллион АҚШ долларини ташкил этди ва бу 2018 йилдаги кўрсаткичдан 33 фоизга кўп.\nЎтган йилги рейтингда Уэст 27,5 миллион АҚШ доллари ишлаб топган ва 10-ўринни эгаллаганди.\nМавзуга доир: Forbes дунёнинг энг бадавлат рэперлари рўйхатини эълон қилди\n06:13 Бугун 441\n00:17 Бугун 12354\n23:58, 05.06.2020 18191\n23:48, 05.06.2020 72849\n19:13, 04.06.2020 196190\n23:54, 04.06.2020 129393\n19:15, 05.06.2020 93808\n10:04, 05.06.2020 93324


Хонанда Камилланинг клипи ELLO каналида 5 ўринни эгаллади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Хонанда Камилланинг клипи ELLO каналида 5 ўринни эгаллади\t15:55, 18 январь 2016\tХонанда Камилланинг “Иллюзия” клипи YouTube`нинг ELLO каналида ҳафта давомидаги энг оммабоп клиплар ўнталигида 5 ўринни эгаллади. Бу ҳақда “Uz24.uz” хабар бермоқда.\n3D форматидаги видеоклип “Pomidor entertainment” продюсерлик маркази томонидан суратга олинган. Клип бош қаҳрамони хонанданинг ўзидан чизиб олинган. Мазкур клипнинг тақдимоти 2015 йилнинг 27 декабрида бўлиб ўтган эди. Ундан аввал эса хонанда қўшиқнинг ўзбек тилидаги талқини “Мени севмагандай”ни тақдим этган эди.\n“Бу ҳақда фақат орзу қилиш мумкин бўлса керак. ‘Иллюзия’ қўшиғига ишланган клип энди ELLO каналида”, —деб ёзган эди хонанда Facebook`даги саҳифасида.\nЕLLO канали йирик мусиқа компанияси Symbolic Entertainment Group LLC томонидан 2010 йилда яратилган бўлиб, қисқа муддат ичида YouTube`нинг мусиқа бўлимида етакчи ўринга чиқди. Мазкур каналнинг 2 миллионта аъзоси бор.\nq\tГость\t16:23, 18 январь 2016 qoyil omad tiliman\tҚиличбек Мадалиев "Ошиқлигимни айтинг" таронасига клип суратга олди (Видео)


Ермек ОЛПИСОВ: МИРЗАЧЎЛДАГИ БУНЁДКОРЛИК ИШЛАРИ ЎРГАНИШГА, ҚЎЛЛАШГА ЛОЙИҚ АЖОЙИБ ТАЖРИБА » Жиззах ҳақиқати газетаси расмий сайти\nЖиззах ҳақиқати газетаси » Янгиликлар » Ермек ОЛПИСОВ: МИРЗАЧЎЛДАГИ БУНЁДКОРЛИК ИШЛАРИ ЎРГАНИШГА, ҚЎЛЛАШГА ЛОЙИҚ АЖОЙИБ ТАЖРИБА\nЕрмек ОЛПИСОВ: МИРЗАЧЎЛДАГИ БУНЁДКОРЛИК ИШЛАРИ ЎРГАНИШГА, ҚЎЛЛАШГА ЛОЙИҚ АЖОЙИБ ТАЖРИБА\nҚозоғистон Республикаси Миллий иқтисодиёт вазири ўринбосари Ермек Олписов бошчилигида бир қатор давлат қўмиталари, департаментлари раҳбарлари, вилоят хокимларининг ўринбосарлари ва туман ҳокимларидан иборат делегация Жиззах вилоятига ташриф буюрди.\nҚардош Ўзбекистон ва Қозоғистон халқлари азалдан ёнма-ён яшаган, яхши кунларда ҳам, қийинчилик дамларда ҳам бир-бирини қўллаб-қувватлаган. Бундай дўстлик ва аҳиллик бугунги кунда халқларимиз ўртасидаги алоқаларга мустаҳкам асос бўлмоқда.\nМамлакатларимизнинг саъй-ҳаракати туфайли Ўзбекистон билан Қозоғистон ўртасидаги дўстлик, яхши қўшничилик ва стратегик шериклик муносабатлари жадал ривожланиб, кўп қиррали сермаҳсул ҳамкорлик кенгаймоқда. Бугунги кунда икки давлат компаниялари, ишбилармон доиралари ва ҳудудлари ўртасида узоқ муддатли ва ўзаро манфаатли алоқаларни ривожлантириш, Қозоғистон ва Ўзбекистон ҳудудида мамлакатларимиз корхоналари фаолиятини қўллаб-қувватлашга кўмаклашиш борасида изчил ишлар амалга оширилмоқда.\nМеҳмонлар дастлаб Мирзачўл туманида “Обод қишлоқ” дастури асосида амалга оширилган ишлар билан танишди.\nҚозоғистон делегациясини Ўзбекистон Республикаси Президенти маслаҳатчиси Турсунхон Худойбергенов, Жиззах вилояти ҳокими Эргаш Солиев, Мирзачўл тумани ҳокими Комил Холмуродов ва кенг жамоатчилик вакиллари кутиб олди.\nМеҳмонларнинг туман билан танишуви шаҳардаги ёдгорликларни зиёрат қилишдан бошланди, Хотира хиёбонидаги “Мотамсаро она” ҳайкали пойига гулчамбар қўйилди.\nШундан сўнг меҳмонлар шаҳардаги ижтимоий-маданий муассасалар, маҳаллалар ҳаёти билан танишди.\nГагарин шаҳри марказида яшовчи 2 мингга яқин аҳоли учун қисқа муддатда 317 та, жумладан, 4 сотихли 223 та намунали уй, 94 та кўп қаватли уй, маҳаллаларда 38 та болалар майдончаси, 2 та сунъий қопламали стадион қуриб битказилгани меҳмонларда ҳайрат ва ҳавас уйғотди.\nЯнгиланган шаҳар маркази, замонавий иншоотлар, турар жой бинолари, баҳорий либосга бурканган манзарали ва мевали дарахтлар, яшил майдонларни меҳмонлар катта қизиқиш билан томоша қилди. Фақат ижтимоий соҳа объектлари қурилишида қарийб 50 миллиард сўмлик қурилиш-таъмирлаш ишлари бажарилгани, жумладан, оилавий поликлиника, туман санитария-эпидемиология назорати маркази, Давлат хизматлари маркази бинолари янгидан қурилгани, 3 та мактаб мукаммал таъмирланиб, 7 та мактабгача таълим муассасаси реконструкция қилингани алоҳида эътироф этилди.\nДелегация аъзолари “Бахт уйи”, Давлат хизматлари агентлиги туман филиали, кўп тармоқли туман поликлиникаси каби муассасаларнинг янги қурилган, реконструкция қилинган иншоотларини кўздан кечирди. Янги уйларда яратилган қулайликлар, капитал таъмирланган Қозоқ миллий драма театри фаолияти меҳмонларда катта таассурот қолдирди. Театр биносида жойлашган Ўзбек – Қозоқ миллий маданий маркази фаоллари билан учрашув кўтаринки руҳда ўтди.\nАйни пайтда фақат ижтимоий соҳа эмас, иқтисодиёт, ишлаб чиқариш корхоналари барпо этиш, аҳолини иш билан таъминлаш муҳим йўналиш сифатида изчил амалга оширилгани ҳам меҳмонлар эътиборини тортди. Дастур доирасида Мирзачўл тикувчилик мажмуаси, Мирзачўл чорва комплекси, “Мирзачўл текс” МЧЖ, нон цехи, мини-маркет, ҳаммом ташкил этилиши натижасида кўплаб янги иш ўринлари яратилди.\nҚозоғистон делегацияси сафар давомида Кўктерак қабристонини зиёрат қилди. Ўтганлар хотираси ёдга олинди.\n– Ушбу сафардан мақсадимиз Ўзбекистоннинг “Обод қишлоқ” дастурини амалга ошириш борасидаги тажрибасини ўрганишдир, – дейди делегация раҳбари Ермек Олписов. – Ўзбекистондаги ўзига хос бу бунёдкорлик ўрганишга, қўллашга лойиқ ажойиб тажриба эканини кўрдик. Энг муҳими, бундай эзгу ташаббусдан одамлар мамнун эканига гувоҳ бўлдик. Катта куч, катта маблағ талаб қиладиган бу ишнинг қисқа муддатда бажарилгани давлатингизнинг алоҳида эътибори ва одамларга ғамхўрлигидан далолатдир.\nТуман ҳокимлиги биносида делегация аъзоларининг туман фаоллари ва жамоатчилик вакиллари билан учрашуви бўлиб ўтди.\nЧАҚИРУВ МАВСУМИНИНГ ДОЛЗАРБ ВАЗИФАЛАРИ\nСуд раислари — Мирзачўлда\n“АБАЙ” — МИРЗАЧЎЛДА\n“ИЛҒОР ҲУДУД” ЛОЙИҲАСИ: унда фуқаролар йиғинлари иштироки қандай бўлади?


«Мени қучоқланг, онажон, ҳеч бўлмаса юрагим исисин...» - SanjarSaid\n3 й. аввал\tЖамият, Мулоҳаза317\nЭрталаб интернетга кириб хат-хабарларни кўздан кечираётсам, тунги 2 яримларда юборилган бир мактуб эътиборимни тортди. Сирдарё вилояти Ховос қўрғончасидан бир ўқитувчи аёл юборган экан. Хатни ўқиб юрагимга оғриқ кирди, нима дейиш, қандай маслаҳат беришни ҳам билмай қолдим. Беихтиёр айбдорларни излайман, масалага ечим топиш, чорасиз қолган аёлга тўғри йўлни кўрсатиш, ҳеч бўлмаса далда беришни истайман. Йилига миллиардлаб куб метр газ хорижга экспорт қилинаётган бир вақтда ўз халқи, муштипар оналар, касалманд болаларнинг совуқда қолишини қандай оқлаш мумкин, дея дунёга жар солгим келади. Оиласини қийин аҳволга солиб, шикоят қилиш, муаммога ечим топиш йўлини боғлаб қўйган эркакка таъна-маломатлар ёғдиргим келади. Ушбу мактубни имлоси таҳрир қилинган ҳолда эътиборингизга ҳавола этар эканман, сизда ҳам шундай ўй-хаёллар туғилиши, иложсиз қолаётган онанинг нолалари, мурғак боланинг дарди юрагингизга кўчишига шубҳа қилмайман. Аммо милтиллаб турган бир умид, ишончсизгина ишонч ҳам борки, зора ўзбек онасининг бу сўзларини ўқиган мутасаддилар Ховос қўрғончасига узатилаётган газ миқдорини оширса…\nАввало ўзимни таништирсам. Сирдарё вилояти Янгиер академик лицейида ўқитувчи бўлиб ишлайман. Ховос қўрғончасида яшайман. Бу ерга келин бўлиб тушганимга 23 йил бўлди. Келганимдан буён на табиий газ, на ичимлик сувига ёлчиймиз. Сувни узоқда ташиб келамиз. У ҳам бўлса шўр ва тахир, яхшилаб қарасангиз, майда сув ўтлари кўринади. Аммо бизни энг кўп табиий газ муаммоси қийнаб келмоқда.\nБошим қотган. Кимга нима деб мурожаат қилишни билмай ҳайронман. Турмуш ўртоғим: «агар бирор жойга арз қилсанг, сен билан хайрлашамиз, менга шикоятчининг кераги йўқ», деб пўписа қилгани учун қўл-оёғим боғланган. Аммо нима қилай, дардимга нимадир чора топишим керакку. Ўғлим 3- синфда ўқийди. «Совуққа аллергия» деган дард ёпишди шу боламга. Юрагим тилка-пора. Тиббиётда бу янги дард экан, даво ҳали топилмаган, бирдан-бир чораси совуқдан эҳтиёт қилиш.\nҚишдан эса чой қайнайдию, ош қайнамайдиган газ билан чиқдик. Ошхона газини ёқсак, уйникини ўчириб қўйишимиз керак. Уйни ёқсак – ошхона газини ўчирмаса бўлмайди. Ҳар иккисини ёқсак газнинг ҳиди бору олов ёнмайди.\n1 март куни газ ўчди. Куз-қиш мавсуми якунига етибди-да, деган хаёлга бордик (Одатда негадир бизда 1 ноябрь ёки 1 декабрдан газ берилиб, 1 мартда ўчирилади, тўловларни вақтида тўласак ҳам).\n«3 кунда газ келар экан. Бу йил бошқача бўлар экан, ёзда ҳам, баҳорда ҳам, кузда ҳам газ бериларкан», дейишди. Хурсандлигимизнинг чеки йўқ! Аммо 3 кундан кейин келган газнинг аҳволини кўриб кулишни ҳам, йиғлашниям билмай қолдик: липиллаган газда чой ҳам қайнамайди! Ошхона эшигини қаттиқроқ ёпсангиз шамолига ўчиб қолади. Уйлар зах тортиб кетган, халқ қабулхонасига бораман, газ бошқармасига бораман, десам хўжайинимнинг маломатидан қўрқаман.\n8 март байрами куни кечаси кўрпага ўраниб эртанги дарсга тайёргарлик кўраётсам, ўғилчам ёнимга келиб: «Аяжон, ётайлик, юзим шишиб бораяпти совуққа, аллергиям қўзиди шекилли», деди. Қават-қават кўрпани ёпиб, боламни қучиб, қачон кунлар исиркан, деган ўй билан ётсам ўғилчам: «Ая, мени қучоқланг, совуқ қотаяпман», дейди. Болажон, уй шунчалик захлаб кетдики, қучоқлашим бефойда, десам: «Қучоғингизда танам исимасаям қалбим исисин», дейди! Кўз олдим қоронғулашиб кетди, ёшимни ичимга ютиб, энди нима қилсам экан, деган ўйда ётиб, уйқим ўчди. Қайга борай? Кимга мурожаат қилай? Бу ёғи турмуш ўртоғимнинг қаршилиги…\nХуллас шунақа гаплар. Бир маслаҳат беринг. Нима қилиш керак. Тўғриси, ҳеч қачон ҳеч қаерга шикоят қилиб бормаганман, қандай шикоят қилиш тартибларини ҳам билмайман. Ўзимдан уялиб кетаяпман… М.Э, Ховос қўрғони Чаманзор маҳалласи».


Нархи нақ 6750 долларгача борувчи Galaxy S21 Carbon смартфонлари чиқди - Terabayt.Uz\nНархи нақ 6750 долларгача борувчи Galaxy S21 Carbon смартфонлари чиқди\nРоссиянинг люкс маҳсулотларга ихтисослашган Caviar бренди ҳали Apple расман эълон қилиб ҳам улгурмаган iPhone 13 Pro ҳамда 13 Pro Max моделларининг премиал версиялари учун олдиндан буюртма очганидан хабарингиз бор. Мазкур компания энди Samsung Galaxy S21 Carbon туркумидаги телефонларни тақдим этди.\nЎҚИНГ: 1 кг олтинга эга iPhone 12 Pro ва Galaxy S21 Ultra'лар чиқди!\nCaviar ушбу туркумда Galaxy S21, Galaxy S21+ ҳамда Galaxy S21 Ultra флагманларининг эксклюзив талқинларини чиқарган. Уларнинг корпуслари титандан ва автомобил карбонидан ишланган ҳамда ўзига хос дизайнга эга. Компаниянинг таъкидлашича, орқа панелнинг «V» шаклидаги дизайни «қурилмага эркаклик ва динамизм бағишлаган».\nSamsung Galaxy S21 Carbon туркуми вакилларининг техник хусусиятлари эса ушбу флагманларнинг оригиналларидан фарқ қилмайди.\nЎзига хос дизайнли Samsung Galaxy S21 нархи (128 гигабайтлик ички хотирали варианти) 5520 доллардан бошланади. Уларнинг энг қиммати – 512 гигабайтлик Samsung Galaxy S21 Ultra эса 6750 доллар туради.\nЎҚИНГ: Galaxy S22’лар ҳақидаги бу маълумотлар Samsung фанатларини хурсанд қилмайди\n#Caviar #Samsung #Samsung Electronics #Samsung Galaxy #Smartfon #Android смартфон #нархлар #смартфонлар # 5G смартфон #5G-смартфони #Samsung Galaxy S21 #Samsung Galaxy S21 Plus #Samsung Galaxy S21 Ultra #Samsung Galaxy S21 Carbon


Сурхондарё тажрибаси... у қандай? - Ўзбекистон Республикаси Қишлоқ хўжалиги вазирлиги\nСурхондарё тажрибаси... у қандай?\nЎзбекистон Республикасида мева-сабзавотчиликни жадал ривожлантиришга доир қўшимча чора-тадбирлар тўғрисидаги Ўзбекистон Республикаси Президентининг фармонида Сурхондарё вилоятида қўлланган тажриба алоҳида қайд этилган.\nХўш, Сурхондарё тажрибаси қандай ва унинг афзаллиги нималарда кўринади? Бу ҳақида вилоят ҳокимининг иқтисодиёт ва тадбиркорлик масалалари бўйича биринчи ўринбосари Тўра Боболов ЎзА га маълумот берди.\n- Бугун «Ўзбекистонда ишлаб чиқарилган» ёрлиғи билан чиқарилган маҳсулотлар жаҳон бозорларини забт этмоқда. Бунда, албатта вилоятимиз тадбиркорларининг ҳам муносиб ўрни бор. Айниқса, мева-сабзавотчилик тизимида кластер йўлга қўйилгани муҳим аҳамият касб этмоқда.\nАна шу йўналишда Термиз туманида “Gold Dried Fruits Export” корхонаси фаолият юритмоқда. Бу корхонани ташкил этишга 25 миллион доллар йўналтирилган. Мева-сабзавотлар етиштириш, сақлаш, қуритиш, музлатиш ва қадоқлашга мўлжалланган мазкур корхона Хитой, Бельгия, Туркия ва Италияда ишлаб чиқарилган замонавий ускуналар билан жиҳозланган.\nУлар аввал беш гектар иссиқхонада қишлоқ хўжалиги экинларини уруғидан кўчат етиштиради. Бу ерда 100 гектарда иссиқхона шароитида ноанъанавий сабзавот маҳсулотлари етиштириш йўлга қўйилган. Яна 100 гектарда турли сабзавотлар парваришланмоқда.\nТараққиётнинг бугунги жадаллашуви бозорлардаги рақобатни тобора кучайтирмоқда. Албатта, бу жараён ҳар бир тадбиркордан янгилик яратишни талаб қилади. Бу жараённи ҳисобга олган корхона 2016 йилдан буён занжирсимон тизимда фаолият юритмоқда. Музрабод туманида 3 минг гектарда полиз экинлари ва 154 гектардаги интенсив боғда олча дарахтлари парваришланмоқда. Қизириқ ва Шеробод туманларининг ҳар бирида бир гектардан анорзор барпо этилган.\nМаҳсулотлар экспортини таъминлаш ва пишиқчилик мавсумида сақлаш учун 12 минг тонналик замонавий музлатгич мавжуд. Шунингдек, экспортга қайта ишлаб чиқариш бир кеча кундузда 120 тонна қишлоқ хўжалиги маҳсулотини қуритиш имконига эга технологиялар ишлаб турибди. 2017 йилда йигирма турга яқин озиқ-овқат маҳсулотлари қайта ишланиб, Осиё ва Европа мамлакатларига экспорт қилинди. Жорий йилда 60 миллион долларлик экспортни амалга ошириш кутилмоқда.\nЖорий йилда вилоятимизда ана шундай уруғдан кўчат тайёрлаб, экиб, парваришлаб, қайта ишлаб, ички ва ташқи бозорларга ўзи етказиб берадиган еттита корхона ташкил этилади. Сариосиё, Қизириқ, Музрабод, Ангор туманлари шулар сирасидандир.\nМанба: Сайёра Шоева, ЎзА


Эйфел минорасига очилувчи манзарага эга квартира жуда катта нархга баҳоланди\n21:35 / 04.10.2016\nHurwitz-James кўчмас мулк агентлиги Парижнинг 16-округидаги квартирани таклиф қилмоқда. Квартирадан Эйфел минорасига ажойиб манзара очилади.\nТаклиф қилинаётган икки қаватли пентхаус 8 та ётоқхона, 10 та ванна, лифт, спа ва сауна билан жиҳозланган. Квартиранинг умумий майдони 800 метр квадратни ташкил қилади. Квартира ар-деко даврига мансуб уйнинг юқори қаватларида жойлашган. Квартира ертўласида қимматбаҳо нарсаларни сақлаш учун зирҳланган эшикли учта секция ва автомобиллар учун гараж жойлашган. Квартира 45 млн ерога баҳоланган ва тахмин қилинишича, Париждаги энг қимматбаҳо квартира ҳисобланади.\nАйни вақтда Париж яшаш учун энг қиммат шаҳарлар рўйхатида 5-ўринни эгалламоқда ва бу борада Токио, Лондон, Гонконг ва Нью-Йоркдан кейинги ўринни эгалламоқда. Москва, маълумотларга кўра, энг қиммат шаҳарлар орасида 15-ўринни эгалламоқда. Агентлик маълумотларига кўра, Москвада энг қиммат квартира 37 млн евро туради.


«Андижон» чемпионатнинг сўнгги турларига тайёргарликни бошлади\n27 октябрь, 2017, 08:10\nБиринчи лиганинг 34-турида сафарда «Хотира-79» билан ўйнаган андижонликлар бир кунлик дам олишдан сўнг яна машғулотларга киришди.\nКеча жамоа аъзолари клуб қароргоҳида йиғилди ва чемпионатнинг сўнгги икки турига жиддий ҳозирлик кўришни бошлаб юборди.\nТушликдан сўнг футболчилар Бўстон даҳасида жойлашган «БЎФМ» майдонида тикланиш машғулотларини ўтказди. Бош мураббий Усмон Тошев ва мураббий Фарруҳ Ҳамроев маълум сабабларга кўра, кечаги машғулотда иштирок эта олмади. Шунинг учун машғулотларга маҳаллий мураббийлар - Искандер Галиулин, Расул Раҳмонов ва Бекзод Турғунов бошчилик қилди. Ўтган турни дисквалификация туфайли ўтказиб юборган Бахтиёр Қосимов навбатдаги ўйинга жиддий тайёргарлик кўрмоқда. Афуски Акмал Ортиқов ва Акмал Холматовни жарохатлар безовта қилмоқда. Аммо шунга қарамай ушбу футболчилар айни дамда жамоа билан бирга бўлиб, олий лигага чиқиш йўлида жамоадошларига руҳан далда бермоқда.\nЭслатиб ўтамиз, «бургутлар» 29 октябрь, якшанба куни «Соғлом авлод» стадионида Жиззах вилояти, Ғаллаорол туманининг «Ғаллакор» жамоасини қабул қилади. 1 ноябрь, чоршанба куни эса чемпионатнинг сўнгги турида «Зомин»ни қабул қилади. Ҳар иккала учрашувнинг бошланиш вақти соат 15:00га белгиланган.\nМухлисларни стадионга чорлаймиз! Зеро, ишқиболарнинг далдаси «Андижон» учун ниҳоятда зарур!\n«Андижон» матбуот хизмати.


Тошкентда ичимлик суви ва канализация хизматлари учун нархлар нега оширилмоқда? «Тошкент шаҳар сув таъминоти» изоҳ берди\nБугун, 18 декабр куни «Тошкент шаҳар сув таъминоти» МЧЖда бўлиб ўтган матбуот анжуманида пойтахт аҳолисининг ичимлик суви таъминоти ва канализация хизматлари учун нархларни ошириш бўйича халқ депутатлари Тошкент шаҳар кенгаши қарори лойиҳаси бўйича изоҳ берилди.\n«Тошкент шаҳар сув таъминоти» МЧЖ директори Мақсуд Аббосхонов\nҚайд этилишича, сув ишлаб чиқариш таннархи амалдаги нарх билан мутаносиб эмас.\n«Бугунги кунда корхона томонидан 1 куб метр сув ишлаб чиқариш учун 372 сўм сарфланмоқда. Кўриниб турибдики, таннархнинг ўзи аҳоли учун ҳисобланган 1 куб метр ичимлик суви нархидан (310 сўм) 62 сўмга қиммат.\nШу каби омиллар сабаб Тошкент шаҳар сув таъминоти» МЧЖ 2019 йилда 58,8 млрд.сўм ҳамда 2020 йилнинг 8 ойида 21,3 млрд. сўм зарар кўрди», - деди «Тошкент шаҳар сув таъминоти» МЧЖ директори Мақсуд Аббосхонов.\nШунинг учун тизим ва тармоқларнинг эскирганлиги туфайли сув таъминотида узилишларнинг олдини олиш, ичимлик суви ва канализация хизматларининг сифатини ошириш бўйича 2021 йилга режалаштирилган тадбирларни инобатга олган ҳолда янги тарифлар бўйича таклифлар тайёрланган.\n«Тошкент шаҳар сув таъминоти» МЧЖ директорининг иқтисодий масалалар бўйича директор ўринбосари Илҳом Толипов таклиф этилаётган янги нарх (тариф)лар эвазига 2021 йилда қуйидаги ишлар амалга оширилишини маълум қилди:\nнасос станциялардаги сув узатиш тизимини автоматлаштириш (СCАДА) ҳисобига ва эскирган насосларни янги замонавий энерготежамкор насосларга алмаштириш. Бунинг натижасида сув ишлаб чиқариш ҳажми 17,6 млн. куб метрга камайтирилади ва йилига 6 млн. кВт электр энергияси иқтисод қилинади.\nҳар йили эскирган ичимлик суви ва канализация қувурлари 69 километрдан таъмирланади. Маълум қилинишича, ҳозирда Тошкент шаҳридаги сув қувурларини таъмирлаш жуда орқада қолган. Шу сабабли йилига 69 километрдан таъмирлаш эвазига тахминан 8 йил муддатда бу борадаги нормага тушиб олинади. Ҳозирда имкониятдан келиб чиқиб йилига 15-20 км. узунликдаги қувурлар таъмирланмоқда.\nжамият асосий ишчи ходимларининг ўртача ойлиги 1-1,2 миллион сўмни ташкил қилмоқда. Янги тарифлар тасдиқланса, ходимларнинг ўртача ойликлари 1,8 миллион сўмга етказилади. Маълум қилинишича, жамият раҳбарларининг ўртача ойлиги 3-3,5 миллион сўм ва уларнинг ойлигини ошириш кўзда тутилмаган.\nшунингдек, янги тарифлар жамиятнинг халқаро молия институтлари олдидаги қарзларини ўз вақтида қайтариш имконини беради. Ҳозирда Ислом тараққиёт банкидан 24 миллион АҚШ доллари миқдорида қарздорлик қолган, жадвалга асосан, йилига 3 миллион доллари қайтарилмоқда. Шунингдек, «Тошкент шаҳар сув таъминоти» МЧЖ Европа тикланиш ва тараққиёт банкидан 30 миллион АҚШ доллари миқдоридаги кредитни олмагани маълум қилинди. Бу борадаги музокаралар пандемия бошланганида тўхтатиб қўйилган.\n“Бошқа коммунал хизматлар нархи барча ҳудудлар учун бир хил миқдорда, ичимлик суви эса ўша ҳудуднинг сув етказиб беришдаги географик жойлашуви, унга кетадиган сарф-харажатлардан келиб чиқиб белгиланади. Тошкент шаҳри сув нархи энг арзон бўлган ҳудудлардан ҳисобланади. Пойтахтдаги истеъмолчилар учун марказлашган ичимлик сувининг 1 литри нархи амалдаги 31 тийин ўрнига 50 тийинга ошиши кутилмоқда”, - дея «Тошкент шаҳар сув таъминоти» МЧЖ директорининг сўзларини келтирмоқда Kun.uz мухбири.


Афғон аскарлари қурол билан Ўзбекистон ҳудудига ўтиб кетди TASHKENT. Kazinform – Афғонистон чегара қўшинлари ҳарбий хизматчилари ва маҳаллий қуролли гуруҳлар Ўзбекистон ҳудудига ўтиб кетишди, деб хабар беради Kazinform мухбири Ўзбекистон Ташқи ишлар вазирлигига таяниб.\nҚР ФВВ авиапарки Қозоғистонда йиғилган вертолётлар билан тўлдирилди NUR-SULTAN. Kazinform - Бугун Алмати шаҳрида «405-сонли авиатаъмирлаш заводи» АЖ ҳудудида Қозоғистонда йиғилган иккита Ми-8АМТ вертолёти Қозоғистон Республикаси Фавқулодда вазиятлар вазирлигига топширилди, деб хабар беради Kazinform ФВВ матбуот хизматига асосланиб.\nЭмлаш кампанияси бошланганидан буён Ўзбекистонда уч миллиондан ортиқ дозада вакцина ишлатилган TASHKENT. Kazinform - Ўзбекистонда эмлаш кампанияси бошланганидан буён 3 миллиондан ортиқ дозада COVID-19 вакwинаси ишлатилган, деб хабар беради Kazinform махсус мухбири Ўзбекистон Республикаси Соғлиқни сақлаш вазирлигига асосланиб.\nҚозоғистон пойтахтида коронавирусга қарши эмланишни хоҳловчилар сони кескин ошди NUR-SULTAN. Kazinform – Нур-Султанда коронавирусга қарши эмланишни хоҳловчилар сони кескин ошди. Шаҳар жамоат соғлиғини сақлаш бошқармаси хабарига кўра, ўтган ҳафтага нисбатан вакцина олишни хоҳловчилар сони 2 баробардан кўп (кунига) кўпайган, деб хабар беради Kazinform шаҳар ҳокимияти Instagram саҳифасига ҳавола қилиб.\nҚозоғистон ва АҚШ мудофачилари IT-технологияларни муҳокама қилди NUR-SULTAN. Kazinform - Алмати шаҳридаги Мудофаа вазирлигининг Ҳарбий тиббиёт марказида Қозоғистон ва АҚШ мудофаа вазирликлари вакилларининг учрашуви бўлиб ўтди, деб хабар беради Kazinform Қозоғистон Республикаси Мудофаа вазирлиги матбуот хизматига таяниб.\nЭмланган чет элликларга Мисрга ПCР синовларисиз киришга рухсат берилди CAIRO. TASS - Kazinform – Мисрга келган сайёҳлар коронавирусга қарши тўлиқ вакциналанган бўлса, эмлаш тўғрисидаги гувоҳномани тақдим этиб, ПЗР-тест топширмасдан мамлакатга киришлари мумкин. Бу ҳақда чоршанба куни мамлакат Соғлиқни сақлаш ва Аҳолишунослик вазирлиги маълум қилди, деб хабар беради Kazinform ТАССга асосланиб.\nКоронаютуқ: Нур-Султанда эмланганлар орасида 2 хонали квартира ва автомобиль ўйнатилмоқда NUR-SULTAN. Kazinform – Қозоғистон пойтахти аҳолиси эмланиш орқали 2 хонали квартирани ютиб олишлари мумкин. Нур-Султан шаҳри ҳокими Алтай Кўлгинов ўзининг Инстаграм саҳифасида ушбу янгилик билан ўртоқлашди, деб хабар беради Kazinform мухбири.\nБурятияда 27 июн - 11 июл кунлари иш кунлари эмас деб эълон қилинди MOSKOW. TASS-Kazinform – Эпидемиологик вазият кескинлашгани сабабли Бурятияда икки ҳафта давомида қатъий чеклов чоралари жорий этилади, деб хабар беради Kazinform TASSга асосланиб.\nҚозоғистон ЖСТга аъзо мамлакатларнинг иккита ташаббусида иштирок этишга тайёр JENEVA. Kazinform - Қозоғистоннинг Женевадаги БМТ ваколатхонаси ва бошқа халқаро ташкилотлардаги доимий вакили Жанар Айтжанова Жаҳон Савдо Ташкилоти (ЖСТ) Бош Кенгашида Жаҳон Савдо Ташкилотининг 12-вазирлар конференциясининг устувор масалаларини муҳокама қилиш учун нутқ сўзлади, деб хабар беради Kazinform ҚР ТИВ расмий сайтига асосланиб.\nЎзбекистонда бу йил қанча талаба давлат буюртмаси асосида ўқиши маълум бўлди TASHKENT. Kazinform – Ўзбекистонда 2021/2022 ўқув йили учун давлат буюртмаси параметрлари расман тасдиқланди, деб хабар беради Kazinform UZAга таяниб.\nЖССТ илк марта болаларни коронавирусга қарши эмлашни маъқуллади NUR-SULTAN. Kazinform - Жаҳон соғлиқни сақлаш ташкилоти (ЖССТ) биринчи бор болалар ва ўспиринларни коронавирусга қарши эмлашни маъқуллади. Бу ҳақда ташкилот сайтида маълум қилинди, деб хабар беради Kazinform.\nҚозоғистонда 2,9 миллион киши коронавирусга қарши эмланди NUR-SULTAN. Kazinform – Қозоғистонда 2 920 407 киши коронавирусга қарши эмланди, деб хабар қилди Kazinform ҚР Соғлиқни сақлаш вазирлиги матбуот хизматига таяниб.\nКоронавирус: Қозоғистонда 408 бемор оғир аҳволда ётибди NUR-SULTAN. Kazinform – Қозоғистонда коронавирус инфекциясига чалинган 408 бемор оғир аҳволда ётибди, деб хабар беради Kazinform.\nЕвропа Иттифоқи саммитининг асосий мавзулари - Эмлаш кампанияси ва пандемиядан кейин иқтисодиётни қайта тиклаш BRUSSEL. Kazinform - Чоршанба куни Европа Кенгаши Президенти Шарль Мишель Европа Иттифоқи мамлакатлари ва ҳукуматлари раҳбарларига бугун бошланадиган икки кунлик саммитда иштирок этиш учун расмий таклифномаларни юборди, деб хабар беради Kazinform мухбири.\nКеча Қозоғистонда 876 киши коронавирусдан соғайиб чиқди NUR-SULTAN. Kazinform – Сўнгги бир кун ичида Қозоғистонда 876 киши коронавирус инфекциясидан даволаниб чиқди, деб хабар беради Kazinform coronavirus2020.kzга асосланиб.\nВашингтонда пиёдалар кўприги қулаб тушди WASHINGTON. Kazinform - Чоршанба куни Вашингтонда катта йўл устидаги пиёдалар кўприги қулаб тушди, беш киши касалхонага ётқизилди. Бу ҳақда шаҳар ўт ўчириш ва қутқариш хизмати ўзининг Twitterдаги саҳифасида ёзди, деб хабар беради Kazinform.\nҚР Президенти Тожикистон Президенти билан телефон орқали суҳбатлашди NUR-SULTAN. Kazinform – Қозоғистон Президенти Қасим-Жомарт Тоқаев Тожикистон Президенти Имомали Раҳмон билан телефон орқали суҳбатлашди. Бу ҳақда Ақорда расмий сайти маълум қилди, деб хабар беради Kazinform.\nҚозоғистонда кунлик коронавирус юқтириш даражаси 1,5 мингга етди NUR-SULTAN. Kazinform – Сўнгги бир кун ичида Қозоғистонда 1496 кишига коронавирус ташхиси қўйилди, деб ёзади Kazinform coronavirus2020.kzга асосланиб.


Loyihalar – SEN.UZ\nСевара ўн ёшигача ҳеч қандай қийинчиликсиз соғлом бўлиб ўсди. Аммо 2016 йилда мактабдаги тиббий кўрик пайти унинг юрагида нуқсон борлиги аниқланди. Дори-дармон билан даволаниш самара бермади. Севара фақатгина операция йўли билан дарддан фориғ бўлиши мумкин эди.\nКичкинтой Умида Даун синдроми ва оғир юрак нуқсони билан дунёга келган. Иммунитети пастлиги туфайли, қизалоқ тез-тез касал бўлиб турарди. Узоқ вақт давомида шифохонада даволаниб, доим дори ичишига тўғри келар эди. Умиданинг аҳволи кун сайин оғирлашганлиги сабабли, унга ҳаётий муҳим жарроҳлик амалиёти зарур эди. 2020 йилнинг январь ойида "Sen Yolg'iz Emassan" Фондининг молиявий кўмаги билан, қизалоқнинг жажжигина юрагига операция бажарилди.\nБеш ёшли Абдураҳим Наманган вилоятининг Поп туманида яшайди. Болажон юрак нуқсони билан дунёга келган. Лола Каримова-Тилляеванинг “Sen Yolg'iz Emassan” Фонди кўмагида Абдураҳимга икки маротаба мураккаб операция бажарилди. Ушбу операциялардан бири 2018 йилнинг февраль ойида Франциянинг Нант шаҳридаги болалар клиникасида амалга оширилди.\nГеннадий Тошкент шаҳрида жойлашган 30-чи Меҳрибонлик уйи тарбияланувчиси. У туғма юрак нуқсони билан ҳасталанганлиги сабабли, ўта нимжон бўлиб, тез-тез ҳушидан кетар эди. Шунингдек, болада нутқ ривожланиши сустлашган эди. 2017 йилнинг май ойида Лола Каримова-Тилляеванинг "Sen Yolg’iz Emassan" Фонди молиявий кўмагида франциялик кардиожарроҳлар томонидан Геннадийга очиқ юрак операцияси бажарилди.\n"Ўғлим Хондамир бир ойлигида шифохонага тушиб қолганда, врачлар унга туғма юрак нуқсони ташҳисини қўйишган. Тушкунликка тушиб, нима қилишни билмай, кардиологларга бориб юрганимда, улардан бири менга "Sen yolg’iz emassan" Фондига мурожаат қилишни тавсия қилди", - дея эслайди Миразизова Салима, Хондамирнинг онаси. Болажонга мураккаб юрак операцияси зарур эди.\nНозима ва Илхомжон Сурхондарё вилоятида истиқомат қиладилар. Улар туғма юрак нуқсонлари билан дунёга келганлар. Лола Каримова-Тилляеванинг “Sen Yolg’iz Emassan” Фонди кўмаги билан болажонлар франциялик етакчи кардиожарроҳлар томонидан операция қилиндилар.\nМуйдинов Умиджон Фарғона вилояти Қувасой шаҳрида истиқомат қилади. Болажон юрак нуқсонининг оғир тури билан дунёга келган. Унинг юрагида жуда кучли шовқинлар кузатилиб, тез-тез шамоллаган чоғида, тинмай йўталар эди. Умиджон узоқ вақт давомида касалҳонада ётиб шифокорларнинг назорати остида бўлган. Тўлиқ соғайиши учун, унга мураккаб операция зарур бўлган.


Жаннатмакон ўлка фарзандларимиз - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 11 Декабр 2018\tКӯришлар: 370\nҳожилар билан қучоқ очиб, меҳрибон ва мунис онахонларнинг ҳурматини жойига қўйиб хайрлашди. Душанбе шаҳридан учган самолёт Саудия Арабистоннинг Жидда шаҳрига қўнди. Бу ерда бўлажак ҳожиларни мезбонлар хуш кайфиятда кутиб олдилар. Макка шаҳридаги меҳмонхоналарда ҳам тожикистонликлар учун барча шароитлар муҳайё эди. Йўл бошловчи Салим ҳожи Зулмуродов Аллоҳ имкон бериб, ҳажга сафар қилганларни, умрда бир марта бериладиган имкониятни, ибодатнинг йўл-йўриғини мукаммал бажариш учун туну кун елиб-югурди. Таматту ҳажини ният қилган шаҳритузликлар аввал Умра қилиб, орада эҳромдан чиқиб, ҳаж куни келганда яна эҳромга кириб ҳаж қилдилар.\nҲажда бажариладиган амал – рукнлар фарз, вожиб ва суннатга бўлинади. Рукн (фарз) амаллар адо этилмай қолса, ҳаж қабул бўлмайди. Яна бошқатдан ҳаж қилишга тўғри келади. Вожиб амаллар бажарилмаса, бундай ибодат нуқсонли бўлади. Нуқсонни тўлдириш учун жонлиқ сўйиш вожиб бўлади. Суннат амаллар қилса, савоб олади, қилмаса, гуноҳ бўлмайди.\nШаҳритузлик йўл бошловчи Салим ҳожи Зулмуродов рукнларга қатъий амал қилиб, йўл бошлади. Эҳром кийган ҳожилар Зулҳижжа ойининг тўққизинчи куни Арафотга йўл олдилар. Пайғамбаримиз Муҳаммад алайҳиссалом: “Ҳаж арафадур”, - деганлар. Арафа куни завол (пешин)дан кейин, Арафотдан туриш вақти бошланади. Ҳожилар ҳайит кунининг фажри чиққунча, Арафотда пешин, аср намозларини бир азон ва икки иқомат билан қўшиб, қаср этиб ўқидилар. Арафот улуғ макон бўлиб, у жойдаги дуолар қабулдир.\nШаҳритузликлар жаннатмакон ўлкамизнинг гуллаб-яшнаши, янада обод бўлиши, Тинчлик ва миллий бирлик асосчиси – Миллат пешвоси, Тожикистон Республикаси Президенти муҳтарам Эмомали Раҳмон ҳақига дуолар қилдилар. Ҳожилар қуёш ботгач, Муздалифага қараб йўл олдилар. Етиб келгач, шу ерда тунаб, шом ва хуфтон намозларини қўшиб, бир азон ва бир такбир билан ўқидилар. Муздалифада ҳам ҳожилар доимо такбир, тасбеҳ ва дуолар билан машғул бўлишди. Тонг отгач, бомдод намозини аввал вақтида ўқиб, қуёш чиққандан кейин, Минога йўл олдилар. Минода ҳожилар учун жуда қулай шарт-шароитлар яратилган. Ҳамма нарса етарли. Минога жойлашгандан кейин, шайтонга тош отиш бошланди. Йўлда ҳам ҳожилар учун барча шароитлар муҳайё эди, шундан кейин, ҳажнинг улкан рукни, яъни фарзи бўлган тавоф – Тавофи ифода адо этилди. Сўнгра Зам-зам сувидан ичиб, қиблага қараб дуо қилдилар. Зам-замдан тўйиб ичишлик мустаҳабдир. Пайғамбаримиз алайҳиссалом: - «Зам-зам сув очга таом, касалга шифо»,- деган. Хуллас, у нима ният ила ичилса, иншооллоҳ, ўша ниятга эришилади. Ҳожилар Сафо тепалигига чиқиб, Байтуллоҳга юзланиб, такбир ва таҳлил, Пайғамбаримиз алайҳиссаломга саловот-дурудлар айтишди. Ва икки қўл кўтарилиб, ҳожатлар Аллоҳдан сўралиб, дуолар қилинди ва Марва тепалигига қараб юрдилар. Шу тарз етти саъйи қилиб, лаббайкни айтиб, дуолар қилдилар. Сафо-Марва орасида саъй қилиб юрган ҳожилар чақалоқ Исмоилни қумга ётқизиб қўйиб, Аллоҳдан нажот излаб зил югурган биби Ҳожарнинг ҳолларини эслаб, Аллоҳнинг маҳфират ва розилигини сўраб, илоҳий раҳмат ёғилган икки жойга югуриш билан машғул бўлдилар.\nҲожилар бадал ҳожини ҳам бажардилар. Ота-оналарига ҳаж фарз бўлган, адо этолмай вафот этиб кетган падари бузургворлари, волидаи муҳтарамаларининг Аллоҳ олдидаги қарзини бажардилар.\n- Саудия Арабистони Ҳукумати, фуқароларига раҳмат! Ҳожилар учун туну кун елиб-югурдилар, - дейди Шаҳритуз ҳамда Жиликўл (Дўстий) ноҳиялари собиқ раиси Эшбўри ҳожи Эсанқулов. -Ҳожиларга имконият, шароит яратиб берган Тинчлик ва миллий бирлик асосчиси – Миллат пешвоси, Тожикистон Республикаси Президенти муҳтарам Эмомали Раҳмонга ўз миннатдорчилигимизни билдирамиз!\nШаҳритузликлар Мадинаи Мунавварада, Пайғамбаримиз аллайҳиссаломнинг ҳижрат қилган жойларида бўлдилар. Қуръони Каримнинг кўп оятлари тушган шаҳарни зиёрат қилишди. Пайғамбаримизнинг муборак жасадларини ўз бағрига олган, улуғ саҳобаи киромлар дафн этилган шаҳардаги қабристонларда бўлиб, Пайғамбаримиз алайҳиссаломнинг масжидларига кириб, равза сари юриб, дуоларга қўл очиб, муборак қабрларини, шунингдек, Бақи ва шаҳидлар қабристонлари, Уҳуд тоғи тагидаги ҳазрати Ҳамза қабри, Қўбо, Қиблатайн масжидларини зиёрат қилдилар.\nМадинадан Душанбе шаҳрига қайтаётган ҳожилар жаннатмакон диёримизнинг табиати, шаффоф суви, турфа хил мевалари дунёнинг ҳеч бир ўлкасида йўқлигига иқрор бўлиб, гўзал табиати, айниқса, хуш ҳавосидан тўйиб-тўйиб нафас олиб, тожикистонлик эканликларидан ифтихор ҳиссини туйиб, шукроналар айтишди!\nТожикистон Журналистлар иттифоқи аъзоси, матбуот аълочиси, Шаҳритуз ноҳияси.